Навоий кўчасидаги дўконлар "Малика"га кўчмоқда\nБу дўконлардан айримлари 10 апрелдан собиқ “Малика” тикув фабрикаси биносида иш бошлайди.\nТошкент шаҳрининг Шайхонтоҳур туманида жойлашган ва анчадан буён фаолият юритмаётган собиқ “Малика” тикув фабрикаси биноси пештоқига илинган эълонга кўра, шаҳарнинг Навоий кўчасида жойлашган уй жиҳозлари, маиший ва офис техникаларини сотувчи дўконларнинг маълум бир қисми 10 апрелдан бошлаб, шу бинода иш бошлайди.\nНавоийдаги дўкондорлар дўкон қолдиқларини ташимоқда.\nБу бинонинг биринчи қаватида анчадан уй жиҳозлари билан савдо қилиб келаëтган дўкон эгаларига кўра, қўшни бўлиб келаётган янги дўконларга бинонинг биринчи қаватидан жой ҳозирланмоқда.\n- Ярмарка орқага келаяпти. Ҳали иш бошлагани йўқ. Энди келади. Апрелнинг ўнларидан кейин бўлса керак. Орқа тарафда дўконлар бор. Ўша ерда бўлади, дейди дўкон эгаларидан бири.\nСавдогар йигит айтишича, шу кунларда таъмирлаш ишлари катта суръатда давом этаëтган бўлса-да¸ айтилган санада таъмирнинг тугашига гумонлар бор.\n- У ҳали номаълум лекин. Чунки ремонтнинг битишига боғлиқ-да. Лекин апрелнинг ўртаси реалний. Чунки ҳозир ремонт қилишаяпти, дейди собиқ “Малика” тикув фабрикаси биринчи қаватидаги дўкон эгаларидан бири.\nСуҳбатдошимиз Навоий савдо дўконлари эгалари бу ердаги дўконлардан қай асосда фойдаланади — уларга бу дўконлар Навоий кўчасидаги хусусий дўконлари эвазига бериладими ёки ижрага бериладими — бу ҳақда ҳеч қандай маълумотга эга эмаслигини айтади.\nЭски дўкондан қолган шиферлар.\nАйни масалани ўрганган Uznews.net нашри берган хабарга кўра¸ савдогарлар янги савдо жойларини ижарага олади ёхуд харид қилади.\nСайтнинг бино маъмуриятига таяниб билдиришича¸ Навоий кўчасидаги дўконларидан ажралган савдогарларга фабрика биносидаги дўконлар сезиларли даражада қисқартирилган имтиёзлар билан берилади.\nАйни пайтда фабрика биносининг юқори қаватларида ҳам таъмирлаш ишлари бошлангани айтилмоқда.\nБу бинонинг биринчи қаватидаги дўконлардан бирида бир йилдан буён уй-рўзғор безаклари билан савдо қилувчи яна бир дўкон ходимининг айтишича, тез орада фабрика биносини тўлиқ савдо дўконларига айлантириш режаси бор.\n“Худди шундай, тез орада бу ерга бутун шаҳар кўчиб келади, деса ҳам бўлади. Бинонинг ичкарисига кирмадик-ку, аммо ичкарисида кучли ремонт бошланган, дейишаяпти. Бизнинг дўкон эшиги шундоқ кўча ёқасида. Кирамизу, чиқамиз”, дейди бу суҳбатдошимиз.\nСобиқ “Малика” тикув фабрикаси биноси биринчи қаватида ишлайдиган аксар дўкондорларга кўра, бу бинода савдонинг бориши ёмон эмас. "Аммо Навоий кўчасидаги каби гавжум харидор бу ерда бўладими ёки йўқми, буни вақт кўрсатади", демоқда бу суҳбатдошларимиз.\nСобиқ фабрика биноси ёнида 700 автомобилга мўлжалланган тўхташ жойи ҳам ҳозирланмоқда ва сотувчилар бунинг янги савдо жойларига харидорларни чақирувчи бир сабаб бўлишига умид қилмоқда.\nНорасмий манбаларга кўра¸ ҳозирча собиқ “Малика” фабрикаси биносига Навоий кўчасидаги савдо дўконларининг учдан бири жойлаштирилади.\nБу ердаги қолган дўконларга эса шаҳарнинг бошқа савдо нуқталаридан жой ажратилиши айтилмоқда. Савдогарларга кўра, дўкондорларга пойтахтнинг Ўрикзор бозоридан ҳам жой таклиф қилинган.\nҲозирча бу таклифга нечта хусусий савдогарнинг рози бўлгани ва рози бўлганларнинг ўз дўконини Ўрикзорга қачон кўчириши ҳақида маълумот йўқ.\nРасталарнинг кўчиш жараëнидаги манзараси.\nТошкент шаҳрининг Навоий кўчасида жойлашган уй жиҳозлари, маиший ва офис техникалари билан савдо қилувчи дўконлар растаси 14 мартдан бошлаб кўчирила бошлаган эди.\nБу ердаги дўконларнинг аксарияти дўкондорлар ўзлари буюртма билан қурдирган хусусий бинолар эди.\nОзодлик мухбири билан суҳбатда чекига ўз дўконидан айрилиш қисмати тушган савдогарлар ўзларига танлов қолдирилмагани, Шайхонтоҳур тумани расмийлари тадбиркорларни 13 март куни кечқурун мажлисга чақиртириб, бузиш ишлари пайшанба кундан бошланиши ва дўконларни уч кун ичида бўшатиб қўйишни буюрганини айтган эди.\nСавдогарлардан бири эса бузилган дўконлар эвазига товон пули бериш бўйича саволларига расмийлар жавоб бермаганини айтган эди.\nЎзбекистон президенти “Кичик бизнес ва хусусий тадбиркорлик йили”, деб эълон қилган 2011 йилнинг дастлабки икки ойи ичида жами пул айланмаси юз миллионлаб АҚШ долларини ташкил этиши айтиладиган Навоий кўчасидаги савдо расталарида кўчирилиб, шаҳарнинг бошқа нуқталарига кўчирилаётган ўзбек тадбиркорлари муаммога дуч келаётган бизнеснинг ягона вакиллари эмас.\nХусусан, 3 ҳафта муқаддам Тошкентдаги “Комфорт элит” номли йирик мебел дўкони ёпилди.\nБундан ташқари, йил бошидан бери Ўзбекистонда Oxus Gold, Turkuaz, Oriflame каби хорижий ширкатлар фаолияти тақиқланди ва уларга нисбатан маъмурий ва жиноий ишлар очилди. Oxus Gold ширкати Ўзбекистон ҳукуматини халқаро арбитраж судига берди.


Ирпиндаги геноцид - Давлат тергов бюроси ишининг натижаларини сарҳисоб қилди\nДавлат тергов бюроси терговчилари Украинанинг Ирпен шаҳридаги геноцидни тергов қилиш натижаларини якунлади.\n19 Aprel 21:03 Ўзбекистон янгиликлари\nБуча геноцид давлат тергов Давлат тергов бюроси Ирпен РОССИЯ ТЕРГОВ тергов бюроси уруш жинояти қуролли кучлар\nДавлат тергов бюроси терговчилари Киев вилоятининг Ирпен шаҳрида россиялик ҳарбийларнинг жиноятларини ҳужжатлаштириб, фуқароларнинг 13 та қабрини топди.\nБу ҳақда департамент директори Алексей Сухачев маълум қилди.\n«Ҳеч бир жиноят жазосиз қолмайди. Бугун Украинанинг Ирпин, Буча ва бошқа шаҳарларида содир этилган жиноятлар Россия ҳарбийлари томонидан содир этилганига фожиа айбдорларидан ташқари дунёда ҳеч ким шубҳа қилмаяпти. Аммо сиёсий, маънавий қоралашдан ташқари, қаттиқ ҳуқуқий баҳо ҳам бўлиши керак», — деди Давлат тергов бюроси раҳбари.\nДавлат тергов бюроси терговчилари Киев вилоятида 700 гектарга яқин шаҳар ҳудудини, яъни 10 мингдан ортиқ уй ва биноларни текширди. Кўпинча булар турар-жой бинолари бўлиб, у ерда инфратузилма объектлари кам эди, фақат мактаблар, касалхоналар, болалар боғчалари мавжуд.\nТергов жараёнида Россия Федерацияси қуролли кучлари вакиллари томонидан Ирпин шаҳрида содир этилган инсониятга қарши жиноятларнинг рад этиб бўлмайдиган далиллари аниқланди. Хусусан, бу Женева конвенцияси томонидан тақиқланган ўқ-дорилардан фойдаланиш, асоссиз шафқатсизлик, аҳолини оммавий қирғин қилишдир. Шунингдек, тергов давомида Россия қурол-яроғи ва ўқ-дорилари, ҳарбий техника, ҳужжатлар ва бошқа тегишли белгилар топилган.\nШунингдек, Давлат Тергов Бюроси терговчилари фуқароларнинг 13 та қабрини аниқладилар. Фуқароларга қарши турар-жойларда фойдаланиш ҳужжатлаштирилган:\nпиёдаларга қарши миналар, танк снарядлари ва РСЗО Град яллиғланиш таъсири даражаси;\n«Искандер-М» аэробаллистик ракетаси;\nўқ шаклидаги шрапнеллар ўқ-дорилар ва бошқа тақиқланган қуроллар билан жиҳозланган артиллерия.\nБу фактларнинг барчаси тегишли тарзда ҳужжатлаштирилган ва қайд этилган.\nНефт маҳсулотларининг кўплиги сабабли Лукойл Россия Федерациясидаги заводларини тўхтатади\nБритания парламенти Россияни террорчи давлат сифатида тан олишга чақирди


«Тўйлардаги исрофдан кўра, пулларни фарзандларнинг илм олишларига сарфлайлик» — XOJA BUXORIY O'RTA MAXSUS BILIM YURTI\n«Тўйлардаги исрофдан кўра, пулларни фарзандларнинг илм олишларига сарфлайлик»\nЎзбекистонликлар топган пулини энди дабдабали тўй ўтказишга эмас, фарзандининг илм олишига сарфлаши мақсадга мувофиқдир. Бу ҳақда Ўзбекистон маданият вазири, Ўзбекистон халқ артисти Озодбек Назарбеков «Дарё» мухбири билан суҳбатда айтиб ўтди.\nПандемия даврида жорий этилган карантин чоралари доирасида Ўзбекистонда тўй-маросимларни меҳмонлар сони чекланган ҳолда — 30 киши билан ўтказиш тартиби йўлга қўйилди. Ушбу тартибга тўлақонли амал қилинмаётган (ва унга амал қилиниши устидан тўлақонли назорат ҳам йўқ) бўлса-да, умуман олганда, жамоатчилик тўйларнинг кўлами, унга кетадиган сарф-харажат бир қадар қисқарганидан мамнун.\nВазир Озодбек Назарбеков ҳам тўйларнинг ихчамлашганини фуқаро сифатида қўллаб-қувватлашини билдирди.\n«Катта-катта тўйхоналар кафе ёки ресторанга айлантирилиб, фаолиятини бемалол давом эттирса ҳам бўлади. Шахсан мен фуқаро сифатида ихчам тўйларни қўллаб-қувватлайман. Чунки ўзим бу соҳада анча вақт юрганман, жуда кўп ҳолатларда одамларга раҳмим келган. Беш йил Россияда юриб, қора меҳнат қилиб, ўша ерда касал орттириб, лекин топганини бир кунлик тўйда йўқ қилиш ва ишлагани яна хорижга кетиш ҳолатларига шахсан гувоҳ бўлганман. Халқимиз орасида катта тўй қилиш бир мажбуриятдек қабул қилиниб, аллақачон шаклланиб бўлган. Ақлан олиб қаралса, бу мажбурият эмас. Қурби етмаса ҳам қарз олиб, дабдабали тўй қилгандан кўра, одамлар топган пулини фарзандларини ўқитишга, илм олишига ва шу каби нарсаларга йўналтирса, ўйлайманки, ўзлари учун ҳам, жамиятимиз учун ҳам фойдали бўлади. Миллий ғояни шакллантириш биргина давлатнинг ўзини қўлидан келмайди. Миллий ғояни халқ, аниқроғи, давлат ва жамият биргаликда шакллантиради. Бунинг учун эса фақатгина илм олишимиз керак, назаримда. Роса ўйнаб-кулдик, катта-катта тўйлар қилдик, тўйларимизда ҳатто вертолёт ҳам ишлатиб кўрдик — ҳамма нарса қилиб кўрдик. Бизда қилинган тўйларни дунёда ҳали ҳеч ким қилгани йўқ, энг юқориларини ҳам қилдик. Бундан буёғига фақат дабдабали тўй ўтказишга эмас, балки илм-фанга кўпроқ аҳамият берсак, халқимиз ҳам буни тўғри тушуниб, топган ортиқча сармоясини фарзандининг илми учун сарфласа, менимча, тўғри бўлади», — деди Ўзбекистон маданият вазири Озодбек Назарбеков.\nPrevious СИЗ ЖИҲОДНИНГ НИМАЛИГИНИ БИЛАСИЗМИ ЎЗИ?\nNext Динсизлик бошга фалокат келтиради


Қувватлантириш қурилмасининг ўзини розеткада қолдириш мумкинми? - 8 Мая 2020 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2020 » Май » 8 » Қувватлантириш қурилмасининг ўзини розеткада қолдириш мумкинми?\nБугунги кунда дунёнинг деярли барча аҳолиси ўз мобил телефонига эга. Параллел равишда кўплаб смартфон эгаларини зарядловчи қурилмани ёниқ ҳолда розеткада ташлаб кетиш мумкинми, деган савол ҳам қийнаб келади. ITIWEB бу борадаги ўз тавсиялари билан бўлишди.\nКўпинча хонадонларда ёнғин юзага келишига гаджетнинг зарядловчи қурилмасидан фойдаланиш қоидаларининг бузилиши сабаб бўлади. Бунда қурилманинг тури муҳим эмас — электроскутер, iPad, нетбоок, смартфон — ҳар қандай электр қурилмаси қувватлантириш тугаганидан сўнг ўчириб қўйилиши керак.\nГап шундаки, электр қувватлантиришдан сўнг электр тармоғидан чиқариб олинмаган зарядловчи қурилма ўз ишини давом эттиради ва қизишни бошлайди. Албатта, қурилма юқори сифатга эга бўлса, хавотирланишга ўрин йўқ. Арзон брендлар маҳсулотидан фойдаланилса, эҳтиёт бўлиш ва қурилмани назоратсиз қолдирмаслик керак.\nИстеъмол қилинувчи электр энергияси\nКўпчилик телефон зарядловчи қурилмага уланмаган бўлса, у электр энергиясини сарф қилмайди, деб ўйлайди. Аслида бундай эмас. Бу каби вазиятда розеткага уланган смартфоннинг зарядлаш қурилмасидаги ток кучи нолга тенг. Бироқ электр энергияси жуда кам миқдорда бўлса-да, сарфланади. Шунчаки, жуда кам кўрсаткичда.\nСмартфоннинг техник паспортида аниқ бир қоида бор, хавфсизлик нуқтаи назаридан белгиланган мақсадлар учун ишламаётган қурилмалар электр тармоғидан узилган бўлиши керак.\nБунга амал қилинмаса нима бўлади? Деярли ҳеч нима. Чунки замонавий қурилмаларда ички хавфсизлик тизими мавжуд. Қувватлантириш блоки доим электр тармоғида турса ҳам ёнғин юзага келмаслиги мумкин. Бироқ кафолатни фақатгина сифатли ишлаб чиқарувчи бера олади. Қурилма Хитойнинг арзон маҳсулоти бўлса ва розеткага уланган вақтида ҳам қизиса, (смартфонсиз) уни ўчириб қўйиш тавсия этилади.\nЭлектр тармоғидаги электр токининг ўзгарувчанлиги қурилмани бузилишига ва ҳатто ёниб кетишига олиб келиши мумкин.\nЁз фаслида электр тармоғига уланган зарядловчи қурилма момақалдироқ вақтида хавф туғдириши мумкин. Яшин ҳар қандай қурилмани яроқсиз ҳолга келтириши мумкин.\nЮқорида келтирилган мисоллардан келиб чиқилса, зарядлар қурилмаси ишлатилмаётган вақтда уни электр тармоғидан узиб қўйиш энг хавфсиз қарор ҳисобланади.\nКатегория: Foydali maslahatlar / Полезны советы | Просмотров: 64 | Добавил: Sherlaruz.CoM | Теги: #uznews, #ahborot, #Yangilik, #xabarlar, #habarlar, #newsuz, #новости, #news, #Yangiliklar | Рейтинг: 0.0/0


Apple яроқсиз iPhone ва iPad’лардан бир тонна олтин олди Афиша\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Apple яроқсиз iPhone ва iPad’лардан бир тонна олтин олди 15:19, 18 апрель 2016\tApple компанияси ўтган йил давомида эски iPhone ва iPad’лардан 2204 фунт (бир тоннадан ортиқ), нархи 40 миллион долларни ташкил этувчи олтин олди, деб хабар берди “Lenta.ru” нашри.\nОлтин энг яхши электр ўтказувчи вазифасини ўтаганлиги учун электроникада унумли фойдаланилади. 2015 йил мобайнида 90 миллион фунтлик яроқсиз телефонлардан Apple компанияси қайта ишлаш учун 61 миллион телефонга етадиган олтин олди. Эски гаджетлар ичидан олтиндан ташқари, 27 минг тонна кумуш, мис, алюмин ва шиша моддалари олинган. Apple сўнгги йилларда яроқсиз маҳсулотларни қайта ишлаш бўйича яратилган махсус дастурнинг ҳажмини оширди. iPhone Reuse and Recycle махсус дастури аввалига компания томонидан 2013 йилда АҚШ, Канада, Австралия ва Европада қўлланган. Одамлар эски гаджетлари устига пул тўлаб, янги модель, масалан iPhone 5, iPhone 5s ва iPhone 5c’ни сотиб олишлари йўлга қўйилган. Кейинчалик ушбу дастурнинг географик кўлами кенгайган.


“Ислом давлати” террорчилари Мосул яқинидаги “Тангри дарвозаси” ёдгорлигини вайрон қилишди\nТеглар: Теракт, Террор, ИШИД\n“Ислом давлати” жангарилари Ироқнинг Мосул шаҳри яқинида жойлашган икки минг йиллик “Тангри дарвозаси” номли архитектура ёдгорлигини вайрон қилди, деб хабар берди “Lenta.ru” нашри.\nБир замонлар дунёнинг энг катта шаҳарларидан бири бўлмиш, қадимги Ассириянинг Ниневия шаҳрига олиб кирувчи бу дарвоза “Тангри дарвозаси” деб аталган. Жангарилар уни вайрон қилиш учун ҳарбий техникадан фойдаланишган. Манбанинг маълумот беришича, жангарилар Ниневия деворларини қисмларга бўлиб, сотиб юборишган.\nДарвозани вайрон қилиш террорчиларнинг илк иши эмас, улар ҳар қандай забт этган ҳудуддаги мавжуд ёдгорликларни йўқ қилиб келишмоқда.\n2015 йилнинг февраль ойида террорчилар Мосул шаҳри музейларини, шаҳардаги тарихий ҳайкалларни, шу жумладан Ассирия Худоси ҳисобланмиш шоҳдор буқанинг йўқ қилиниши акс эттирилган тарғибот-ташвиқот ролигини чиқарган эди.\nБундан ташқари Мосул шаҳар кутубхонасининг ҳам кули кўкка совурилган. Террорчилар ЮНЕСКО томонидан тан олинган 100 мингдан ортиқ қадимий китоб ва қўлёзмаларни ҳам ёқиб юборишган. Шаҳардаги ва унинг ён атрофида жойлашган тарихий масжид, черков ва ибодатхоналарни ҳам вайронага айлантиришган.\nУлар Ироқнинг Пальмира тарихий шаҳрига жиддий зарар етказишган эди. Улар шаҳарни бир неча ой қамал қилишган, Сурия ҳукумати Россия авиацияси ёрдамида уларни Пальмирадан қувиб чиқарган эди.


ЕИ дипломати: "Рус айиғига" нисбатан қатъият ва вазминлик даркор\n08 май 2021, Тошкент вақти: 17:52\nЕвропа Иттифоқи ташқи ишлар комиссари лавозимига номзод Федерика Могерини.\nЕвропа Иттифоқи ташқи ишлар комиссари лавозимига номзод Федерика Могерини ЕИ Россияга нисбатан қатъийлик ва вазминлик билан ёндашиши лозим, дея баён қилди.\nЕвропа Парламентида ўз номзоди кўриб чиқилган мажлисда гапирган Могерини “қатъият ва дипломатия қўллашимиз керак, деб айтган бўлардим. Лекин иккиси ўртасидаги мувозанат рус айиғининг хатти-ҳаракатига ҳам боғлиқ бўлади”, дея таъкидлади.\nШарқий Европа давлатлари Могерини Италия ташқи ишлар вазири сифатида Москванинг Украина бўҳорнидаги ролига нисбатан ўта юмшоқ ёндашувда бўлганликда танқид қилиб, унинг номзодига қарши чиққан.\nМогерини ЕИ шарқий қўшниларга каттароқ эътибор қаратиши лозим, деб таъкидлади. ЕИ, деди у, “Украинага хавфсизлик, институционал ислоҳот, сиёсий жараён масаласида тўлиқ ёрдам кўрсатиши керак”.\nЕвропа дипломати шунингдек, Украина ҳукумати ва россияпараст айирмачилар ўртасидаги сулҳ шартларини “тўлиқ бажариш” аҳамиятини алоҳида қайд этди.


Apple iPhone эгаларидан 5 млн доллар тунади 26-10-2015, 13:10 | Zamin.uz\n13:10 / 26.10.2015\nApple iPhone эгаларидан 5 млн доллар тунади\nУильям Скотт ва Сьюзанн Шмидт Филлипс Apple компаниясини судга берди. Фойдаланувчилар даъво аризасида iPhone’лари операцион тизимини iOS 9 гача янгилагандан сўнг, трафик харажатлари сезиларли даражада ошганлигидан шикоят қилмоқда. Бу ҳақда «Hi-Tech Mail.ru»га асосланиб Daryo.uz хабар бермоқда.\nНатижада мобил интернетдан фойдаланганлик учун ҳисоб беш миллион долларни ташкил этди. Фойдаланувчиларнинг сўзларига қараганда, барчасига янги операцион тизимда пайдо бўлган «Wi-Fi ёрдам» функцияси айбдор. Бунда iOS 9 мобил интернет ва Wi-Fi орқали уланиш сифатини таққослаб кўради ва тезлиги юқори канални танлайди. Бунда текин Wi-Fi’дан пуллик мобил уланишга ўтишни тасдиқлаш ҳақида сўров юборилмайди. Натижада интернетнинг унумли ишлаётганидан хурсанд бўлган фойдаланувчи бу унга қанчага тушаётганлигини хаёлига ҳам келтирмайди.\nКўплаб шикоятларга жавобан Apple ўзининг расмий сайтида «Wi-Fi ёрдам» функциясининг тўлиқ тавсифини келтирди. Агар мобил интернетингиз чексиз бўлмаса, ушбу функцияни ўчириб қўйиш тавсия этилади. “Замин” янгиликларини “Twitter”да кузатиб боринг\nЯнгиликлар » Технология » Apple iPhone эгаларидан 5 млн доллар тунади\nKecha, 00:14, Jamiyat\nKecha, 10:52, Dunyo\nKecha, 06:45, Sport\nKecha, 11:36, Sport


Tesla раҳбари Илон Маск Марсга доимий парвозларни йўлга қўймоқчи (Видео) - Terabayt.Uz\nTesla раҳбари Илон Маск Марсга доимий парвозларни йўлга қўймоқчи (Видео)\nКеча АҚШда ўтказилган конференцияда Tesla раҳбари Илон Маск космосни забт этиш, сайёраларни ўзлаштириш, жумладан, Марсга доимий қатновларни жорий этиш ҳақида гапириб ўтди. Маскнинг айтишича, тез орада Марс сайёрасига сайёҳлик парвозларини амалга ошириш мумкин бўлади. Энг қизиғи, бориб-бориб ушбу лойиҳа натижасида Марсда одамлар яшайдиган манзиллар ҳам барпо этилади.\nTesla раҳбари сайёралараро қатновларни арзон бўлиши тарафдори. Ҳозирги кунда мавжуд ва таклиф этилаётган космик саёҳатлар ҳаддан ортиқ қиммат ва саноқли инсонларгина ундан фойдалана олади. Маскнинг таъкидлашича, унинг лойиҳасида Марсга саёҳат қилиш 200 минг доллар атрофида нархланади, кейинчалик бу кўрсаткич 100 минг долларгача туширилади. Ҳар битта учар кемага 100 нафаргача сайёҳ жойлашади. Учар ракеталардан кўп марта фойдаланиш мумкин бўлади.\nМаскдан олдин NASA вакиллари ҳам Марсга доимий парвозларни амалга ошириш дастурини тузишган. Унга кўра қатновлар 2030 йилгача йўлга қўйилиши белгиланган.\nИлон Маскка қарашли SpaceX компанияси учар ракеталарни Калифорниянинг (АҚШ) Хоторн шаҳрида қуради. Компания айни пайтда Red Dragon (“Қизил аждар”) миссиясини Марсни тадқиқ этишга жўнатиш режаси устида ишламоқда. Тақдимот давомида Маск сайёралараро транспорт тизимининг ишлаш механизми акс этган 4 дақиқали анимацияланган видеони ҳам намойиш этган.\nҲа, дарҳақиқат, воқеалар биз кутгандан ҳам тез ривожланаяпти. Бундан атиги эллик йиллар аввал инсоният космосга чиқишни орзу қилган бўлса, бугун сайёралараро транспорт тизимлари йўлга қўйилиши арафасида. Мавзуни яна батафсил ёритамиз.\n#Tesla #Илон Маск #Марс #парвоз


Буви набираси учун квартира сотиб олса\nКадастр ҳужжатларини расмийлаштиришдаги ўзгаришларни биласизми?\nPro house Тошкентда якунларни чиқарди\nҲукумат кўчмас мулкка янги намунадаги кадастр паспортларини жорий этади\nНорма маслахатчи / 2020 йил / № 01 / Уй хўжалиги\nБухоро вилоятида истиқомат қилувчи буви Тошкент шаҳрида прописка қилинган 17 ёшлик набираси учун пойтахтда квартира сотиб олмоқчи. Бунинг учун уч томонлама олди-сотди шартномасини тузиш режалаштирилмоқда. Шартномада сотувчи – квартира мулкдори ва харидор-набира – бўлғуси мулкдордан ташқари, буви ҳақ тўловчи сифатида иштирок этмоқчи.\nУчинчи шахс (харидорнинг қариндоши) ҳақ тўловчи сифатида иштирок этадиган квартира олди-сотдисининг уч томонлама шартномасини тузиш қонун ҳужжатларига назарда тутилганми?\n– Бу борада қонун ҳужжатларида чекловлар мавжуд эмас. 14 ёшдан 18 ёшгача бўлган вояга етмаганлар битимларни ўз ота-оналари, фарзандликка олувчилари ёки ҳомийларининг ёзма розилиги билан тузадилар. Бундай битимлар тузилганда ҳам отасининг, ҳам онасининг розилиги талаб қилинади (ФКнинг 27-моддаси 1-қисми; Йўриқноманинг 26-банди, 4.01.2019 йилдаги АВ рўйхат рақами 3113). Амалиётда бундай розилик, қоида тариқасида, нотариал тасдиқланади.\nИкки ёки бир неча шахснинг фуқаролик ҳуқуқлари ва бурчларини вужудга келтириш, ўзгартириш ёки бекор қилиш ҳақидаги келишуви шартнома дейилади (ФКнинг 353-моддаси). Шартномаларга икки ва кўп тарафлама битимлар тўғрисидаги қоидалар қўлланилади (ФКнинг 9-боби).\nБундан ташқари, фуқаролар шартнома тузишда эркиндирлар, унинг шартлари эса тарафларнинг хоҳиши билан белгиланади, тегишли шартнинг мазмуни қонун ҳужжатларида кўрсатиб қўйилган ҳоллар бундан мустасно (ФКнинг 354-моддаси).\nШу тариқа, бундай битим тузиш учун бирор-бир чекловлар назарда тутилмаган.


Достон – мурғак қалбларга бўстон - Hidoyat.uz\nАсосий саҳифа Мақолалар Достон – мурғак қалбларга бўстон\nЧоп этилди Avgust 11, 2019 Достон – мурғак қалбларга бўстонda fikr bildirishni o'chirish\nҲар гал турфа тақдирлар тасвирланган, қаҳрамонлик, мардлик, шижоат улуғланган достонларни ўқиганимда, фикрим тиниқлашади, янги қирраларини кашф этавераман.\nАвваллари уларда икки ёрнинг ғанимларга қарши биргаликда кураши, машаққатлари, қаҳрамонлик ва муҳаббат тантанаси куйланади, деб ўйлардим. Лекин вақт ўтгани сари улар замирида тамоман бошқа – кишиларни эзгуликка чақирадиган, фазилатларни тарбиялайдиган жиҳатлар кўплигини англадим.\n“Далли” достонидан мисол келтирсам:\nАввало, ҳурмат қил ўсган элингди,\nҲам супуриб тоза қиб юр йўлингди,\nЁмон сўздан доим сақла тилингди,\nТилинг дўст-душманлигини бил, болам.\nОхирги икки мисрадан англаш мумкинки, достонлардаги насиҳатлар динимиз асосларини қувватлаши билан ҳам қадрли. Зеро, тил билан боғлиқ гуноҳлардан Пайғамбар алайҳиссалом жуда кўп огоҳлантирганлар. Айнан юқоридаги мисраларни ифодалайдиган машҳур ҳадис бор:\n“Аллоҳга ва охират кунига ишонган одам ё яхши гап гапирсин ёки жим турсин” (“Муттафақун алайҳ”).\nОлдингдан ким келса, салом бериб ўт,\nЙиқилганга доим ёрдам бериб ўт,\nШирин-ширин тилдан калом бериб ўт,\nКаломнинг қимматин, қадрин бил, болам.\nБиринчи мисрада салом бериш ҳақида айтилмоқда. Бу динимиз амри, Пайғамбар алайҳиссалом тавсияларидир: “Ораларингизда меҳр-муҳаббат пайдо этадиган ишга далолат қилайми? Ораларингизда саломни кенг ёйинглар” (Имом Муслим ривояти).\nДинимиз исрофдан қайтаради. Вақтни беҳуда совуриш уни исроф қилишдир. “Алпомиш”, “Гўрўғли” каби достонларда кўпни кўрган, тадбирли кишилар “Дам бу дамдир, ўзга дамни дам дема…” ўгитини кўп такрорлашади. Мазкур жумла вақтни исроф қилмасликка, умрни фойдасиз ишларга сарфламасликка чақиради.\nМуоз ибн Жабалдан ривоят қилинган ҳадис айни масалада огоҳлантиради: “Ҳар бир банда қиёмат куни қадами жилмасдан тўрт нарса – жасадини нимага уринтиргани, умрини нима билан ўтказгани, илмига қандай амал қилгани ва мол-дунёсини қаердан топиб, қаерга сарфлагани ҳақида сўралади” (Имом Термизий ривояти).\nБундай мисоллар жуда кўп. Уларни достонга меҳр қўйган кишилар яхши билади. Достонлар инсонда гўзал хулқлар шаклланишига, она юртга, одамларга, бутун борлиққа муҳаббат, шафқат билан қарашга, зулмга қарши курашишга, қатъиятга ўргатади.\nЎқитувчи бўлганим боис ҳамкасбларимга айтишни хоҳлардимки, болаларга таълим-тарбия беришда достонлардан унумли фойдалансак, яхши натижаларга тезроқ эришамиз. Бу йўл билан мурғак кўнгилларга динимиз тавсия этган одоб-ахлоқ қоидаларини сингдириш ҳам осон бўлади.\nҚўшработ туманидаги 37-умумтаълим мактаби ўқитувчиси


Бир дорига шунча қўриқчи ёки «Плаквенил» баҳслари қачон тугайди? - Zamin.uz\n10:42 / 05.08.2020\nАйниқса коронавирусга қарши кураш бўйича вазиятга боғлиқ сўнгги матбуот анжуманида республиканинг етакчи олимлари, баланд мартабали ва амалли шифокорлар, профессорлар ёппасига бу дорини ёқлаб чиққанлари жуда ажойиб чиқди.\nАслида, маҳсулотни ҳамиша харидор танлайди. Бироқ маблағни жалб этиши бўйича ҳар қандай маҳсулот билан беллаша оладиган ва енгиб юборишга қодир дори воситаларининг йўриғи бошқачароқ. Жони оғриб турган, айниқса бугунги пандемия даврида, ваҳималар урчиб турган пайтда ҳар кўзга умид билан тикилаётган бемор учун шифокорнинг сўзи қонун даражасига чиқади. Агар даволовчи шифокор «Плаквенил»ни қабул қилишни буюрса, бемор шу пайтга қадар бу дори ҳақида минг хил гап эшитган бўлса ҳам, йўқ дея олмайди.\nСабаби – тиб ходимлари танқис бўлиб турган бир пайтда қатъий талабни рад этиш ақлга сиғмайди, бундай қилинган тақдирда ҳам шифокордан жавобгарлик соқит қилингандай бўлади. Яъни «айтганимни қилмадинг, соғайишингга кафолат бера олмайман...» деган писанда қилиниши эҳтимоли бор.\nЭслатма: Муаллиф фикри таҳририят нуқтаи назарини ифодаламаслиги мумкин. “Замин” янгиликларини “Twitter”да кузатиб боринг\n30-07-2020, 22:21, Жамият


Картошкани қишда қандай сақлаш керак? | Megadunyo.Uz\nАвтор: megadunyo 0 Комментариев картошка, маслаҳат, сабзавотлар, сақлаш\nКартошкани қишда сақлаш\nКартошкани саралаб олинг. Агар кўп картошка сотиб олган ёки ўзингиз етиштирган бўлсангиз, ишни уларни саралаб олишдан бошланг. Белкурак ёрдамида зарар етказилган ёки териси бўлмаган, айниган картошкаларни ташлаб юборинг. Бундай сабзавотлар тез айнайди ва чиришни бошлайди. Агар улар бошқа яхши картошкалар билан қолиб кетса, қолганларига ҳам чиришни юқтиради.\nАжратиб олган, бироз ўзгарган картошкаларни биринчи бўлиб еб юборинг. Ундан овқат тайёрлашдан олдин чириган жойи ва кўримсиз доғларни тўлиқ олиб ташланг. Яхши, соғлом картошкани эса қоронғи ва қуруқ жойда сақланг. Сақлаш жойига ёруғлик ва намлик тушмаслиги жуда муҳим. Бу икки нарса чиришни келтириб чиқаради. Ертўла ва ўралар сақлаш учун яхши жой ҳисобланади.\nБундан ташқари, сақлаш жойида ҳаво яхши айланиши лозим. Эътибор қилинг, картошка кўп ҳолларда тўр халталарда сотилади, бу эса ҳавонинг яхши айланишига ёрдам беради. Картошкани герметик идишга солманг.\nКартошкани тўқилган саватча ёки ҳаво яхши айланадиган қутиларга солиб кўринг, картошка учун махсус идишлар танланса, мақсадга мувофиқ бўлади. Картошканинг ҳар бир қаватига газета варағини жойлаштиринг, бу улар орасида ҳавонинг айланишига ёрдам беради.\nЭнди эса ҳароратни салқинлатиш қолди. Картошка 10 ° С дан паст ҳароратда сақланади. Максимал даражада сақлаш учун ҳарорат еса 2 дан 4 ° С гача, ертўла, ўра каби қоронғу ва салқин жой бўлиши керак.\nДиққат қилинг, картошкани музлатгичда сақлаш салбий фикр, чунки у ер мазкур сабзавот учун жуда совуқ, бундай совуқ эса таъм ва сабзавотнинг ўзига зарар етказади.\nКартошкани вақти-вақти билан кўздан кечириб туринг, агар унинг орасида айниганлари пайдо бўлган бўлса, тезда ажратиб олинг. Агар ёмон картошка бир неча ҳафта давомида яхшилари билан қолдирилса, уларга ҳам зарар етказиши шубҳасиз. Мақоланинг бошида айтилганидек, картошка бир неча ой сақланади, бироқ профилактика учун уни ҳар 3-4 ҳафтада кўздан кечириб туриш керак. Бундай оқилона одат сизни ҳавотирликлардан халос этади.\nЁмон картошкани даволаш мумкин\nЁмон бўлиб қолган картошкангиз кўп бўлса, ҳафа бўлманг. Агар мазкур сабзавот узоқ “яшаши”ни истасангиз, қуйидаги усулни қўллаб кўринг: айниган жой (йиринг, доғ)ларни кесиб ташланг, уларни соғлом картошкалардан алоҳида жойга, газетага ўраб, ҳарорати 10-15 ° С (сақлаш учун нормал ҳароратдан юқорироқ) бўлган қоронғу ва салқин бурчакка қўйинг. Икки ҳафтадан сўнг, муаммоли жойларда янги тери юзага келиши, териси қалинлашиши керак.\n10.10.2015 megadunyo 0\nSariyog‘ning foydali xususiyatlari\n18.09.2017 megadunyo 0\nРомантик саёҳатга нима етсин\nБолангиз соғлом ўсиши учун\nҚарз беришни биласизми?


Якшанбада гилосзорга қилдик сафар (“Ҳаёт ҳар ерда ҳаёт” туркумидан) – 2 | ДУНЁ ЎЗБЕКЛАРИ | Mobile Version\n07/12/2017 Ismat Khushev Демократия сабоқлари\nУлуғ шоиримиз Абдулла Ориповнинг “Онажоним, шеърият!” номли машҳур шеърида шундай сатрлар бор:\nҲар қисматга ҳар кимнинг, Даврони сабаб бўлгай.\nШеър ун чекса шоирнинг, Армони сабаб бўлгай.\nМен фахр этсам умримнинг, Ҳар они сабаб бўлгай.\nЭнг олий бахтим менинг, Онажоним шеърият.\nТопган тож тахтим менинг, Жонажоним шеърият.\nЎзбекистондаги даврон ва тузум сабаб, оилам, бола чақам билан Канадага келиб яшаётганимга ҳам ўн йиллардан ошиб қолди. Ўтган бу даврда Ватан ва юрт соғинчида оҳ ва ун чеккан фурсатларим, ҳасратларим кўп бўлди.\nЎзбекистонга бориб келганимдан кейин – ҳаёт ҳар ерда ҳам ҳаётлигини, одамнинг ўз яшаб турган юрти ва муҳитидан чиқиб, дунё кўриши ҳам ажиб бир саодат эканини англаб етдим.\nВатанимга бориб, ота онам, акам қабрини зиёрат қилиб келганимдан кейин, хориждаги ҳаёт ҳам кўзимга нурли ва шуурли бўлиб кўрина бошлади.\nТақдир менга муҳожирлик қисматини бежиз бермаганини, бунда ҳам Яратган Эгам – Тангрининг ажиб бир ҳикмати борлигини англаб етдим.\nЭнди хориждаги ҳаётим ҳам ўзига хос ажиб бир мазмун ва моҳият касб этди: Ватан ҳажрида оҳ ва ун чеккан дамлар ўрнини секин аста – ўз умримдан қониқиш ва фахр этиш туйғулари эгаллай бошлади.\nМуҳожирлик ҳаётига кўникиш экан бу – энди билсам…\n“Дунё ўзбеклари” ўқувчиларидан ҳар куни ўнлаб хат, хабарлар, савол ва сўроқлар келади.\nСаволларнинг аксарияти оилам ва фарзандларим, уларнинг орзу умидлари, қувонч ва туйғулари, ўзимнинг ижодий режаларим, орзу ва армонларим ҳақида бўлади. Мухлисларнинг – шахсий ҳаётимга қизиқиши табиий, албатта.\nЎз юртидан – Ватанидан жудо бўлиб, тушкунлик ва умидсизлик гирдобида ғарқ бўлмай, кўтаринки руҳда яшаб юриш, ижод қилиш, дунё ўзбеклари ўқийдиган оммабоп ва ҳаммабоп нашр яратиш, унга раҳбарлик қилиш ва минг-минглаб мухлис орттириш – хорижда, муҳожиротда ҳар кимга ҳам насиб этавермайдиган ажиб бир саодат эканини яхши биламан.\nБу, айни пайтда – “Мен фахр этсам умримнинг ҳар они сабаб бўлғай” деган шоир фалсафасининг ҳаётий исботи ҳам бўлса, не ажаб…\n“Президент эркатойининг саргузаштлари” номли хотиралар китобимни, унда, хусусан, уйланиш тарихимга оид ҳаяжонли бобларни ўқиган мухлислар оилам ва фарзандларим, уларнинг Канададаги ҳаёти ҳақида кўп сўрашади.\nЎша – Китобда ёзилган, уйланишим жуда қийин бўлган, борган барча катта кичик совчиларни қайтарган бўлажак қайнотамнинг ҳузурига ўзим йиғлаб бориб, охири кўндирган ва ниҳоят уйланиш бахтига муяссар бўлган – мен суйган суюкли – Наргиз билан ҳануз биргамиз.\nИкки ўғил, икки қизимиз, ҳозирча бир дона набирамиз бор…\nКанадада ҳаёт қандай, у ерда ҳам мева чева, боғлар борми, масалан, ўрик ва гилослар пишадими деб кўп сўрашади.\nҲа, Канадада ҳам боғлар ва водийлар жуда кўп. Умуман бу давлат ям-яшил кенгликлар ва водийлардан, ўтлоқзор ва ўрмонлардан иборат. Атрофини денгиз ва океанлар ўраб олган гўзал ва бетакрор бир диёр.\nБу ерларда ҳам худди Ўзбекистондагидай боғ роғлар кўп, ўрик ва гилослар пишади.\nЭҳ-ҳе, пишганда қандоқ…\nКеча якшанбада икки машинада бир оила бўлиб Торонтодан Ниагара шаршараси тарафларга – гилосзор боғларга сайр қилдик.\nБиринчи машинада катта қизим Ҳулкар, турмуш ўртоғи ва ўғилчаси, бизнинг энг суюкли ва эркатой набирамиз билан, иккинчи машинада биз – оилам Наргиз ва қизим Чарос билан йўлга тушдик.\nИсломбек ва Камронбеклар дўстлари билан бошқа жойга – денгиз бўйига жўнаб кетишди.\nКанаданинг йўллари кенг ва равон. Бу ҳақда олдин ҳам ёзганман. Чарос қизим: “Сиз дам олинг, дада” деб, рулга ўтирди. Мен олдинда, қизимнинг ёнида, Наргиз орқада – маликалардек бир чиройли бўлиб ўтирибди.\nУнга қараб, Тошкентда – Бош муҳаррир бўлиб юрган мулозимлик давримда хизмат машинасининг орқа ўриндиғида ястаниб ўтирган дамларимни эслайман. Чарос болалигида “Волга” билан бир оила бўлиб Тошкентдан Китобга борган бахтиёр дамларимизни, уйга яқинлашаётганда шофёрга: “Сигнал бер, ҳамма билсин Исмат Хушев Тошкентдан келаётганини” деганларимни ёд солади…\nАжиб ва армонли хотиралар оғушида Торонтодан боғлар сари елдек учамиз.\nЙўлнинг икки четида беҳудуд ям-яшил водийлар, кўллар ва ўрмонлар. Бу йўлларда йўл юриб чарчамайсиз. Ўзингиз ҳам, машинангиз ҳам. Ҳар бир маълум масофада ёқилғи қўйиш ва дам олиш, ҳордиқ чиқариш бекатлари Сизга мунтазир. Бу ерларда Ўзбекистондагидай бензинга навбатга туриш йўқ. Бензиндан уриб қолиш йўқ. Қўполлик ва ҳақоратни умуман эшитмайсиз.\nОдамлар бир бирларига танимасалар ҳам ажиб бир табассум ва меҳр билан қарашади. Такаллуф ва таманно билан сўрашади. Илиқ ва самимий хайрлашишади.\nУмуман, оилавий сайру томошоларга чиқишни азалдан яхши кўраман. Бундай пайтда кўпинча болаларим ва Наргиз мендан шеър ўқиб беришни илтимос қилишади. Шеър ўқишни жуда яхши кўраман. Абдулла Орипов ижодини деярли ёд биламан десам, ишонаверинг…\nМашинамиз Торонтонинг кенг ва равон йўлларидан шамолдек учиб бораркан, мен ўқиган шеърлар сеҳридан маст бўлган Чарос Шоҳжаҳон Жўраевнинг ашуласини қўйсам майлими деб мендан сўрайди. Зум ўтмай машина ичида сеҳрли ва салобатли, мунис ва майин бир овоз янграйди:\nЧекка бир қишлоқнинг чекка уйида.\nСунбул сочларини тараб ўрган қиз.\nЮлдузлари яшаб висол куйида,\nТунги тушларида мени кўрган қиз…\nБу қўшиқни Ўзбекистонда эшитсангиз, эҳтимол, бунчалар қаттиқ таъсир қилмаслиги, туйғуларингизни бу қадар остин устун қилиб юбормаслиги мумкин. Лекин ўз юртингиздан бир неча ўн минг километр олисда, мутлақо бегона бир юртда Шоҳжаҳоннинг бу ашуласини, азиз ва мунис овозини эшитиш – сизга тамомила бошқача таъсир қилади.\nКанаданинг йўллари ҳам худди Ўзбекистон йўлларидай гўзал ва бетакрор табиат қўйнида келиндай нозланиб турган боғ-роғлар ва яйловлардан ўтиб боради. Табиат ўша ўша. Дарахтлар, яйловлар, кенгликлар ва ям-яшил ўтлоқлар кета кетгунча Сизни жаннат боғлари сари етаклаб бораверади. Фақат бу ерларда ҳамма нарса гўзал ва чиройли, кўриб кўзингиз тўймайди.\nҲатто ўша – лип-лип этиб ортда қолаётган сон саноқсиз симёғочлар, столбалар, темир йўллар, бекат ва манзиллар ҳам йўлнинг икки четида дилингизга ажиб бир тароват бахш этиб туради. Ўзбекистонда эса бу ҳолат уруш вайрон этган ва бомбалаган манзарани эслатса, Канадада бунинг тамомила тескариси – атроф ниҳоятда чиройли, кўримли.\nЎзбекистоннинг гўзал ва бетакрор табиати Канаданикидан сира қолишмайди. Балки ундан ҳам чиройли ва кўркам бўлса борки, сира кам эмас. Фақат бизда табиатнинг қадрига етиш йўқ. Унга озор ва зарар етказмай, гўзал ва равон йўллар, бекат ва оромгоҳлар, кўприк ва тунеллар қуришни ўйламаймиз.\nТоронтодан чиқиб, бир ярим икки соатлар йўл юргач, Ниагара шаршарасига етмай, денгизга туташган баланд темир кўприк бошланади. Ундан ярим соатлар чамаси юриб ўтилгач, кўз ўнгингизда ростакамига ҳақиқий жаннат боғлари намоён бўлади. Дунёнинг нақадар гўзаллиги, ҳаётнинг ширинлиги, умрингизнинг бутунлигини яна бир бор ич ичингиздан аниқ ва тиниқ ҳис этасиз. Қалбингизда Канадада яшаётганингиз учун ажиб бир фахр ва ифтихор ҳиссини туясиз, руҳингиз кўтарилиб, ғурурингиз уйғонади. Шуурингиз тиниқлашиб, сурурингиз рақсга тушади. Атрофингиздаги зебо табиатнинг ҳақиқий ошиғига, шайдосига, мафтунига айланиб қоласиз…\nОна табиатнинг бу ажиб ҳолатини кўриб – кўзинг қувнаб, дилинг яшнайди. Ҳаётни, умрни, тирикликни ундан қизғана бошлайсан. Шундай гўзал ва беғубор дунёда ҳечам ўлгинг келмай, абадул абад яшаги келади одам…\nДенгизга туташ боғлар бошланади. Бир текис қилиб экилган мевали дарахтзор плантациялари кўринади. Манзилга етамиз. Қийғос пишган гилосзорлар бизни қарши олади.\nМашиналардан тушиб, ҳил ҳил пишган гилосзорга ошиқамиз. Энг биринчи бўлиб шўх ва шаддод набирам боғ қўйнига ўзини уради. Уни кўриб ўзимнинг ҳам гилос терган болалигим ёдга тушади. Ёшлигимдан гилос теришни яхши кўрардим.\nҚашқадарёнинг Китоб районида гилос дарахтлари жуда кўп эди. Қайнарбулоқ, Паландара, Бешкалтак ва Қорабулоқ қишлоқларига гилос теришга кўп борардик.\nЎрта мактабни битириб, Тошкент ва Москвага ўқишга кетганимдан кейин – болалигимдан, гилосзор боғлардан узоқлашиб кетдим…\nГилос териб, гилос еб, роса яйрадик. Болаликка қайтгандай бўлдик.\nТерган гилосларимизни боғбонлар махсус тахлаб қўйган картон идишларга солиб, тарозига тортдик. Боғ эгалари – фермерлар билан ҳисоб китоб қилиб, уларга раҳмат айтиб, яна йўлга тушдик.\nТоронтога қайтишда денгиз бўйидаги шинамгина ресторанга кириб тамадди қилдик. Одам гавжум, таомлар жуда ширин эди. Канада халқи дам олишни, овқатланишни яхши биладиган халқ. Бу ерда ресторанлар ҳамиша одамлар билан тўла. Канадаликлар уйда кўпам овқат қилишмайди. Деярли ҳар куни, шанба ва якшанба кунлари эса ҳамиша ресторанда овқатланишади. Оила аъзолари, дўстлари ва ҳамкасблари билан асосан ресторанларда кўришиш ва дийдорлашиш анъанага айланган.\nБизда эса асосан тўй ва тантаналар, базм ва зиёфатларгина ресторан ва тўйхоналарда ўтказилади. Уйга азиз ва мўътабар меҳмон келганда, туғилган кун ва турли давралар нишонлангандагина ресторанларга бориш мумкин. Ҳозир Тошкентда қанақа, билмадим, лекин биз яшаган даврларда шунақа эди…\nСалқин оқшом тушиб, тун атрофга қанот ёя бошлаган сўлим ва фусункор бир паллада Торонтога кириб келдик. Бир неча юз километр йўл юрган бўлсак-да, сира толиқмадик, чарчамадик. Руҳимиз тетик, кўнглимиз завқ шавққа тўла эди.\nИнсон ўз умрини роҳат ва фароғатда ўтказиши учун унга кўп нарса керак эмас. Одамнинг уйи тинч, рўзғори обод, кўнгли шод ва бағри бутун бўлса, шунинг ўзи кифоя. Унга яна нима керак? Канада давлати ўз фуқароларига ана шундай тўкис ва фаровон ҳаётни яратиб қўйган. Бу ерда ҳеч ким ишсиз қолмайди. Ишласангиз, ҳар икки ҳафтада банкдаги ҳисоб рақамингизга ишхонадан ойлик маошингиз автоматик тарзда мунтазам келиб туради.\nКанада асосан бошқа давлат ва мамлакатлардан келган фуқаро ва эммигрантлар ҳисобига ҳар йили кенгайиб, аҳолиси сони ошиб бормоқда. Канада – дунёдаги аҳолиси энг фаровон яшайдиган давлат ва мамлакатларнинг биринчи бешлигидан жой олган обод ва фаровон давлат. Тақдир бизга мана шундай ажойиб бир давлатда яшаш бахтини ато этгани учун аввало Яратган Эгамга, сўнг Президент Каримовга тасаннолар айтиб, якшанбани меҳр билан кузатиб, душанбани қарши оламиз…\nБу ерда ўн икки йиллик ўрта мактабни маълум мезонлар асосида, етарли балл тўплаб, муваффақиятли битирган ёшлар олий ўқув юртларига ўша баллари ҳисобидан автоматик тарзда қабул қилинадилар. Яхши ўқиган ва юқори балл тўплаган талабалар давлат ҳисобидан ўқитилади. Бошқаларга ҳам давлат имтиёзли кредит (маблағ) ажратади.\nБу ерларда Ўзбекистондагидек олий ўқув юртларига ўқишга кириш учун имтиҳон топшириш ва мандатдан ўтиш деган гаплар йўқ. Табиийки, пора бериш ҳам йўқ. Яна бир бор эслатаман? Ўн икки йиллик ўрта мактабда яхши ўқиган ўқувчилар ўз тўплаган балларини кўрсатиб, истаган олий ўқув юрти талабаси бўлиши мумкин.\nЎша ўн икки йил давомида тўплаган баллари унинг олий даргоҳ талабаси бўлишига асосий мезон яратади…\n“Озодлик”ни тинглаб, Исмат Хушев номига келган қўллов ва қутловлар…\nИсмат Хушев: Бўритош Мустафоевнинг сиёсий портретига шарҳ…\nИсмат Хушев: Ўзбекистонга сафар – Мўъжизалар изидан Сангзор соҳилларида (3 қисм)\nИсмат Хушев: Ўзбекистонга сафар. Мўъжизалар изидан. Қашқадарё – Видео (5-қисм)\nИсмат Хушев: Ўзбекистонга сафар. Мўъжизалар изидан. Қорақалпоғистон (10 қисм)\nИсмат Хушев билан юзма юз: Ички Ишлар тизимидаги яхши ўзгаришлар ҳақида\nИсмат Хушев билан юзма юз – Уйсиз-жойсиз миллат бахтли бўлолмайди – Видео\nИсмат Хушев билан юзма юз – 10 август, 2018 йилги сон…\nИсмат Хушев билан юзма юз – Ошиқлар нега ўзларини ўлдиришди?\nИсмат Хушев билан юзма юз – Камбоджалик собиқ ўзбек прокуроридан келган мактуб…


"Samsung"дан энг арзон смартфон - 74 доллар\nЖанубий Корея компанияси Индонезияда онлайн тақдимот ўтказиб, Galaxy A01 Core моделини намойиш қилди. Бу – заиф процессор ва кичик «оперативка»ли смартфонларга мўлжалланган Android 10 Go тизимли қурилмадир.\nҚурилманинг олинувчи аккумулятори 3000 мА/соатлик ток сиғимига эга. Корпуси ўлчамлари 141,7х67,5х8,6 миллиметрга, вазни бўлса 150 граммга тенг.\nИндонезияда уни кўк, қора ва қизил корпусларда, 74 АҚШ долларига тенг нархда сотишади.\nБошқа мамлакатлар бозорларига чиқиш-чиқмаслиги борасида ҳозирча маълумот йўқ.\nКиритилди: 13:37 23.07.2020. Ўқилди: 3033 марта. Фикрлар сони: 0 та.


Отабек Жўрабоев. Навоийнинг озарбойжонлик қизи (2009) — www.ziyouz.uz\nБош саҳифа МатбуотҲозирги давр матбуотиОтабек Жўрабоев. Навоийнинг озарбойжонлик қизи (2009)\nБир неча йил муқаддам Алишер Навоий номидаги Адабиёт музейига юзи нурли, қиёфаси улуғвор бир аёл кириб келди ва музей экспозицияси билан танишиш истагида эканлигини айтди. Навоийга эҳтироми юксак зийрак нигоҳли бу аёлдан суҳбат давомида кимлигини сўрашга истиҳола қилдим, аммо хаёлимдан у озарбойжонлик машҳур олима Жаннатхоним Нагиева бўлса керак, деган ўй ўтаверди. Адашмаган эканман…\nОпа кўргазмаларни томоша қилар экан, Навоий ижодини ўрганган олимлардан профессор Ҳамид Сулаймон ва академик Ҳамид Орасли суратлари олдида бир муддат маъюс туриб қолди. Сўнгра залдан чиқар эканмиз, нимтабассум билан: «Азбаройи Алишер Навоий ижоди билан узоқ шуғулланганим ва бу ҳақда кўп чиқишлар қилганим учун мени Озарбойжонда “Навоийнинг қизи” дейишади», деб қолди.\nФилология фанлари доктори Жаннат Нагиева Озарбойжонда Алишер Навоий ижоди билан кўп йиллардан бери изчил шуғулланиб келаётган ва бу борада салмоқли тадқиқотлар қилган олимадир. Унинг Навоий асарларининг Озарбойжондаги қўлёзмалари ва Навоийнинг озарбойжон адабиётига таъсири ҳақидаги докторлик диссертацияси ҳимоясида таниқли ўзбек навоийшунослари ҳам қатнашган эдилар.\nЖ.Нагиеванинг Навоий ижодий мероси юзасидан ўнлаб мақолалари ҳамда “Бакинские рукописи Алишера Навои” (Боку, 1986) ва “Навои и азербайджанская литература (XV — XIX вв.)” (Тошкент, 1990) китоблари чоп этилган. Олима изланишларини давом эттириб “Озарбойжонда Навоий” номли салмоқли тадқиқотини ҳам эълон қилди.\nКитобнинг мундарижаси жуда бой. Тадқиқотда Навоийга бағишланган аввалги илмий ишларига кирмаган янги маълумотлар, янгича мулоҳазалар айтилган, салмоқли манбалар қамраб олинган. Китобнинг “Навоий Низомий ҳақида” фаслида Низомий даҳосининг ҳазрат Навоий тафаккуридаги ўрни ва, албатта, бу мавзудаги аввалги тадқиқотларда айтилган фикр-мулоҳазаларнинг мантиқий хулосаси ўрин олган.\n“Навоий асарлари қўлёзмаларининг Озарбойжонда тарқалиши масаласига доир”, “Алишер Навоий шеърлари жунг(баёз)ларда” ва “Озарбойжон классикларининг асарлари Навоий кутубхонасида” номли фаслларда манбашунослик нуқтаи назаридан жуда қимматли маълумотлар келтирилган. Масалан, Низомий асарларининг энг гўзал ва нодир нусхалари Навоийнинг кутубхонасида сақланганлиги ҳақида айрим қимматли фактлар келтирилган.\nТадқиқотнинг кейинги қисмларидаги “Навоий ва XV — XVII аср озарбойжон адабиёти”, “Кишварийнинг Алишер Навоийга муносабати”, “Навоий ва Фузулий”, “Содиқий Китобдорнинг Навоий билан яратувчилик алоқасига доир”, “Навоий ва XVIII — XIX асрлар озарбойжон адабиёти”, “Навоийнинг XVII — XIX асрлар озарбойжон адабиёти билан алоқасини шартлантирган жиҳатлар”, “ХХ асрда Озарбойжонда Навоийга муносабат”, “Навоий даҳосининг Озарбойжонда ўрганилиш тарихига доир” ва “ХХ аср озарбойжон шоирларининг Навоий ижодиёти билан алоқаларига доир” фаслларнинг номидан ҳам кўриниб турибдики, китоб олиманинг адабий алоқалар масаласи доирасидаги муҳим илмий кузатувларидан таркиб топган. Шунингдек, китобдаги бир неча фактлар ўзининг янгилиги билан аҳамиятли бўлиб, улар олиманинг зукко назаридан далолат беради. Мисол учун, Содиқ Китобдор ва унинг тазкираси ҳамда шу орқали Навоий ижодиёти билан алоқадор ўринлар ёки Фузулийнинг Навоий асарларидан ўрганган жиҳатларини ёритишда Ж.Нагиева ўзининг дақиқ кузатишларини китобхон билан ўртоқлашади. Бир ўринда олима шундай ёзади: “Шеърда санъаткорлик масаласига келсак, Фузулий ўз устози (Навоий назарда тутилмоқда — О.Ж.) анъаналарини давом эттириш билан бирга, лиризмнинг энг гўзал намуналарини яратди. Фузулий Навоийдан олган ҳар бир фикрни поэтик жиҳатдан оригиналлаштириб, янги лирик ва романтик оҳанг билан муайянлаштирди”.\nКитобнинг баъзи ўринларида муаллиф XIX аср ўзбек шоирларидан Амирий ва Адо ҳақида ҳам тўхталади. У Амир Умархон давридаги адабиётга бўлган юксак эътибор, жумладан, Фузулий асарларининг нусхаларидан бир нечаси ўша вақтда кўчирилгани ва улар ҳозирда Озарбойжон ФА Қўлёзмалар институтида сақланиши ҳақида маълумот беради. Яна шу фонддаги Султонхон Адо Аҳрорий (вафоти 1836 йил) томонидан тартиб берилган бир манба ҳақида ҳам хабар беради. Шуниси эътиборлики, асосан, рубоийлар жамланган бу нодир қўлёзмада Навоий ва Фузулий рубоийларидан бир нечаси Адо тарафидан рубоий-мустаҳзод қилинган экан. Масалан, Навоийнинг:\nСоқий, мени хор-хордин айла халос,\nКел, гул юзунг оч, баҳордин айла халос.\nЁ ўлдурубон, хумордин айла халос —\nрубоийсини Адо шундай рубоий-мустаҳзодга айлантирган:\nэй сода юзум.\nКел, гул юзунг оч, баҳордин айла халос,\nЁ ўлдурубон, хумордин айла халос,\nэшит бу сўзум.\nЖ.Нагиева тадқиқотида озарбойжонлик бир қатор мумтоз ва замонавий шоирларнинг Навоий ижодиётидан бағоят таъсирланганликлари кўплаб мисоллар ёрдамида кўрсатиб берилган. Китоб ниҳоясидаги иловада эса “Озарбойжон машҳурлари Навоий ҳақида” ва “Навоий ғазалларига мумтоз озарбойжон шоирларининг тахмисларидан” (Кишварий Табризий ва Нобари Қора Алиевнинг бештадан мухаммаслари, Микоил Сайдининг икки мухаммаси, Ҳайдарий Табризий, Киромий ва Ҳусайннинг биттадан мухаммаслари) намуналар ўрин олган. Бу каби жиҳатлар олима тарафидан алоҳида эътиборга олинишининг нақадар тўғри бўлганлигини унинг қуйидаги фикри ҳам кўрсатиб турибди: “Навоийнинг юзага чиқиши билан озарбойжон — ўзбек адабий алоқаларининг тарихида янги ва мароқли ҳодисалар бўй кўрсатганини кўрдик. Навоийнинг тили, истеъдоди, санъаткорлик қудрати, асарларининг руҳи, шакл ва мазмуни уни озарбойжон халқига боғлади, севдирди…”.\nНавоийшунос олима Жаннат Нагиеванинг бу китоби нафақат Озарбойжон, балки Ўзбекистондаги аҳли илм учун ҳам муносиб туҳфа бўлди.\n← Аввалги Аввалги Суйима Ғаниева. Амир Темур ва темурийлар Навоий нигоҳида\nКейинги → Кейинги: Муҳаммаджон Холбеков. “Ишқинг сақлагувчи кўксим беқалқон” ёхуд Шекспирнинг хуштаъб сонетлари (2009)


Мўйноқ: 26 млрд сўмлик сув тармоғи бор, лекин сув йўқ (+фото) / Ўзбекистон янгиликлари, энг сўнгги хабарлар\nЖАМИЯТ 0 Шархлар 1950 кўрилди\nМўйноқ: 26 млрд сўмлик сув тармоғи бор, лекин сув йўқ (+фото)\nҚорақалпоғистоннинг Мўйноқ шаҳрида аҳоли сув тақчиллиги ва чидаб бўлмас даражадаги иссиқдан азият чекмоқда.\n“Уч ҳафтадан бери сув йўқ, сув тармоғи тўғрисида эса унутиб ҳам қўйдик! Хўжалигимизнинг аҳволи нима кечишини билмаймиз ҳам, энди қандай яшаймиз экан!” – дейди маҳаллий фуқаролардан бири.\nЎнлаб сигирлар уйига етолмасданоқ қурғоқчиликдан ўлишди. Бошқа жониворлар ҳақида нима ҳам дейиш мумкин.\nКекса инсонларни қийинчилик билан ўзига келтиришмоқда.\nМўйноқ балиқчилари ҳам нолишмоқда, ахир шу ернинг аксарият эркаклари балиқчилик билан оиласини боқади.\n“Сув кетмоқда, балиқлар ҳам ҳалок бўлмоқда” — дейди шу ерлик балиқчи... “Умид қиламанки, яқин орада бу қийинчиликлардан халос бўламиз, чунки бошқа шаҳарга кўчиб кетишимиз зарурлигини англаб етмоқдамиз”.\nКўчиб кетишга имкони бўлмаган инсонларчи, уларнинг холи нима кечади? Ватанини тарк этишни истамаганлар нима қилишади? Бу азоб берувчи қурғоқчилик яна қанча давом этаркин? — Бу саволлар ҳар кимни қийнамоқда. Уларга жавобни эса Республикамизнинг юқори органларидан кутамиз.\nАммо айни пайтда ҳудудда сув йўқ. Сув тармоғининг очилишидан икки кун ўтиб, одамларга насос бузилганлиги ҳақида, сув билан таъминланиш вақтинча амалга оширилмаслигини айтишди, бу “вақтинча” эса шу кунгача давом этмоқда.\n“Бизга Мўйноққа текшириш учун комиссия келса, ҳаммаси яхши бўлади: сув ҳавзалари тўла, газ ва электроэнергия ёниб туради, ҳеч ким нолишга ботинолмайди. Кўпчилик комиссия кетганидан сўнг ҳаммаси эскичасига бўлишини айтишга қўрқади. Нима қилишни ҳам билмай қолдик. ОАВнинг ёрдамига умид қилишдан ўзга чорамиз қолмади”, — хабар беради Мўйноқда яшовчи аёл.\nМазкур материални тайёрлаш давомида UZ24 Мўйноқдаги сув тармоғининг ҳолати бўйича маълумот олиш мақсадида бир неч бор Уй-жой коммунал хўжалик вазирлигининг Ичимлик сув таъминоти ва оқова сув объектларидан фойдаланиш бўлими билан боғланишга уринди, бироқ ҳозирча улардан жавоб олишнинг имкони бўлмади.\nФВВ: Қорақалпоғистонда «Кобальт» билан юз берган ЙТҲда 3 киши вафот этди


30 май куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\nРеспублика Гидрометеорология марказининг хабар беришича, 30 май куни Тошкент шаҳрида ҳаво ўзгариб туради, ёғингарчилик бўлмайди. Шарқдан эсаётган шамол ўз йўналишини ўзгартириб, ғарбдан секундига 5-10 метр тезликда эсади. Шамолнинг тезлиги секундига 12-17 метргача кучайиши мумкин. Кечаси 13-15 даража илиқ, кундузи 23-25 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Ғарбдан эсаётган шамол ўз йўналишини ўзгартириб, шарқдан секундига 7-12 метр тезликда эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 10-15 даража илиқ, кундузи 23-28 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 10-15 даража илиқ, кундузи 23-28 даража иссиқ бўлади.\nТошкент, Самарқанд, Жиззах, Сирдарё ва Қашқадарё вилоятларида ҳаво ўзгариб туради, ёғингарчилик бўлмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 10-15 даража илиқ, кундузи 23-28 даража иссиқ бўлади.\nСурхондарё вилоятида ҳаво бироз булутли бўлади, айрим жойларда ўзгариб туради, ёғингарчилик бўлмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги баъзи жойларда секундига 15-20 метргача кучайиши мумкин. Кечаси 15-20 даража илиқ, кундузи 27-32 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги баъзи жойларда секундига 15-20 метргача кучайиши мумкин. Кечаси 8-13 даража илиқ, кундузи 25-30 даража иссиқ бўлади.\nРеспубликанинг тоғли ҳудудларида ҳаво ўзгариб туради, айрим жойларда қисқа муддатли ёмғир ёғиб, момақалдироқ бўлиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Шамолнинг тезлиги секундига 15-20 метргача кучайиши мумкин. Кечаси 5-10, кундузи 13-18 даража илиқ бўлади.\nЯнгиликлар » Ўзбекистон » 30 май куни Ўзбекистонда кутилаётган об-ҳаво маълумоти\n19:28 25 апрель куни Ўзбекистонда кутилаётган об-ҳаво маълумоти\n16:00 31 март куни Ўзбекистонда кутилаётган об-ҳаво маълумоти\n14:05 Ўзбекистонда 10 март кунги об-ҳаво маълумоти


Душанбе RSFга жавоб қайтарди\n19 октябр 2021, Тошкент вақти: 07:38\n“Озодагон”, ”Фараж” ва “Азия плюс” мустақил газеталари бўйича маҳкама Душанбе шаҳрининг Сино туман судида давом этмоқда.\nТожик расмийлари “Озодагон”, ”Фараж” ва “Азия плюс” мустақил газеталарининг маҳкамага тортилишида ҳеч қандай сиёсий мотив йўқлигини ва бу иш Чегара билмас мухбирлар ташкилоти иддао қилгани каби олдинда турган парламент сайловларига ҳам дахлсизлигини таъкидламоқдалар.\nТожикистон президенти матбуот хизмати масъули Маҳмудхон Сараев судялар ва мустақил газеталар ўртасидаги баҳсга сиёсий тус бериб, уни парламент сайловлари билан боғлаш ва бу ишда ҳукуматнинг қўли бор деб билиш воқеликдан узоқлигини таъкидлади.\n- Бу ишда сиёсий мотив борлигини иддао қилиш мутлақо нотўғри. Бу энг аввало биз тезроқ ривожланишини истаётган воқеий демократик жараённинг амалдаги натижасидир. Шу нуқтаи назардан келиб чиққан ҳолда Чегара билмас халқаро ташкилотининг бу борада ҳукумат судларга топшириқ берганига оид иддаоси мутлақо асоссиз деб биламиз, дер экан Маҳмудхон Сараев Тожикистон демократик давлат экани ва ҳуқуқлари поймол қилинган ҳар бир фуқаро судга мурожаат қилишга ҳақлилигини қистириб ўтди.\nЭслатиб ўтамиз, шу йилнинг 28 январида тожикистонлик уч судя юқорида номи зикр этилган уччала мустақил газета ва бир адвокатни ўзларига туҳмат қилганлиги даъвоси билан Душанбе шаҳрининг Сино туман судига даъво аризаси билан мурожаат қилганди.\nҲакамлар ўзларига етказилган маънавий зарар учун бу газеталар ҳамда адвокатдан тахминан 1 миллион 420 минг АҚШ доллари ундирилишини талаб қилганди.\nСудяларнинг бу даъвоси Тожикистондаги қатор оммавий ахборот воситалари билан бир қаторда халқаро ташкилотларни ҳам бефарқ қолдирмади.\n1 феврал куни Чегара билмас мухбирлар (Reporters Sans Frontieres) халқаро ташкилоти Тожикистон ҳукуматига баёнот билан чиқиб, мамлакатдаги “Озодагон”, “Фараж” ва “Азия плюс” каби мустақил газеталарга суд орқали босим ўтказишни тўхтатишни сўради.\nШунга қарамай, 2 феврал куни Душанбе шаҳар Сино туман судида бу уччала мустақил газеталар устидан ёпиқ эшиклар ортида суд жараёни бошланди.\nМаҳкамага раис этиб тайинланган Сино туман судяси Амриддин Сафоев даъвогарлар ва айбланувчиларга суд жараёни учун зарур бўлган ҳужжатларни йиғишни маслаҳат бериб, 23 февралгача танаффус эълон қилди.\n“Медиа-алянс” ташкилот раиси ва “Факти и комментарии” бош муҳаррири Зафар Абдуллоев судлар билан мустақил газеталар ўртасидаги маҳкама жараёни айни парламентга сайловлар арафасида бошлангани учун ҳам ҳукумат истаса-истамаса - мамлакат ичкарисида ҳам, ундан ташқарида ҳам - бу ишга сиёсий тус берилиши табиийлигини айтади.\n“Медиа-алянс” ташкилот раиси фикрича, “исфараликлар иши” бўйича судялар ва мустақил газеталар ўртасида бошланган “уруш”да давлат мулозимларининг бевосита қўли бор.\n- Тожикистон судлари мустақиллиги таъкидланса-да, кўп ҳолларда уларнинг адолатсизлигига гувоҳ бўламиз. Кўпинча давлат мулозимлари билан бўлган судларда оммавий ахборот воситалари ютқазаётгани фикримиз далилидир, дейди Зафар Абдуллоев.\nЗафар, гарчи бу баҳсга аралашиш Тожикистон президенти салоҳиятига кирмаса ҳам, шарқона анъаналардан келиб чиққан ҳолда бу “уруш” давлат раҳбарининг бевосита аралашувисиз ижобий якун топмайди, дея мулоҳаза билдиради.\nАйни пайтда, мустақил газеталарни судга берган ҳакамлар талабига кўра, “Озодагон”, “Фараж” ва “Азия плюс” газеталари фаолияти суд ҳукми эълон қилингунга қадар тўхтатилган.


Ўз турмуш ўртоғини чув туширган фирибгар эр - xabar.uz\nЎз турмуш ўртоғини чув туширган фирибгар...\n24.02.2021 18:31 0 2299\n2021 йил 20 январь куни 45 ёшли Дилфуза У. ариза билан мурожаат қилган. Бу ҳақда Ўзбекистон Республикаси ИИВ ҳузуридаги Тергов департаменти хабар берди.\nАризада ёзилишича, Дилфуза У.нинг шаръий турмуш ўртоғи 43 ёшли Шерали У. унинг ишончига кирган. 2012 йил 21 август куни Самарқанд шаҳар Буюк Ипак Йўли кўчасида жойлашган хонадонлардан бирини банк орқали ёш оилаларга бериладиган имтиёзли кредит асосида укаси Дилшод У.нинг номига сотиб олиб, кейинчалик ушбу хонадонни унинг номига ўтказиб беришни ваъда қилган. 2013 йилдан 2017 йилнинг декабрь ойига қадар ундан хонадон учун 35.000 АҚШ доллари пулларни олган. Кейинчалик хонадон учун кредит тўловлари тўлиқ сўндирилган. Уни эса ушбу хонадондан чиқартириб юбориш учун фуқаролик ишлари бўйича шаҳар суди томонидан қарор чиқарилган.\nМазкур ҳолат юзасидан Самарқанд шаҳри бўйича ИИО ФМБ ҳузуридаги Тергов бўлими томонидан Ўзбекистон Республикаси Жиноят кодекснинг 168-моддаси 4-қисми «а» банди (фирибгарлик) билан жиноят иши қўзғатилиб, тергов ҳаракатларига киришилган.\nфирибгарлик Самарқанд кредит эр-хотин уй


Yanvar 2013 – Самарқанд – Ер юзининг сайқалидир…\nOy: Yanvar 2013\n69 – Surat Al-Ĥāqqah : 52 oyat – سورة الحاقة\nبسم الله الرحمن الرحيم 69:1 Uzbek Ал-Ҳааққаҳ. 69:2 Uzbek Ал-Ҳааққаҳ нима ўзи?! 69:3 Uzbek Ал-Ҳааққаҳ нималигини сенга нима билдирди?!\nҲайвонлар олами ҳақида нималар биламиз?\n18/01/2013 18/01/2013 admin\nҲайвронларга оид бўлган қуйидаги хусусиятларни биласизми? Мана улар нималар экан: 1. Капалаклар оёқлари билан тотни биладилар. 2. Юнус балиқлари(делфинлар) кўзлари очиқ ухлайдилар. 3. Чивин(пашша)ларда бешта кўз бордир. 4. Кенгурулар орқаси билан орқага юра олмайдилар.\n70 – Surat Al-Ma`orij: 44 oyat – سورة المعارج\n16/01/2013 19/01/2013 admin\nبسم الله الرحمن الرحيم 70:1 Uzbek Сўровчи воқеъ бўлувчи азоб ҳақида сўради. 70:2 Uzbek Кофирлар устига. У(азоб)ни даф қилувчи йўқдир. 70:3 Uzbek У маъорижлар эгаси Аллоҳдандир. 70:4 Uzbek Фаришталар ва Руҳ Унинг ҳузурига миқдори эллик минг йил бўлган кунда кўтариладир. 70:5 Uzbek Бас, чиройли сабр қил. 70:6 Uzbek Албатта, улар у(қиёмат)ни узоқ деб билурлар. 70:7 Uzbek Ва Биз уни жуда яқин деб билурмиз. 70:8 Uzbek У кунда осмон худди қора мой қолдиқларига ўхшаб қоладир. 70:9 Uzbek Ва тоғлар худди титилган жунга…\n71 – Surat Nūĥ: 28 oyat سورة نوح\n16/01/2013 16/01/2013 admin\nبسم الله الرحمن الرحيم 71:1 Uzbek Биз Нуҳни ўз қавмига, қавмингни уларга аламли азоб келишидан аввал огоҳлантиргин деб, Пайғамбар қилиб юбордик. 71:2 Uzbek У: «Эй қавмим, албатта мен сиз учун очиқ-ойдин огоҳлантирувчиман. 71:3 Uzbek Аллоҳга ибодат қилинглар, Унга тақво қилинглар ва менга итоат қилинглар.\n72 – Surat Al-Jinn : 28 oyat سورة الجن\n14/01/2013 16/01/2013 admin\nبسم الله الرحمن الرحيم 72:1 Uzbek Сен айт: «Менга ваҳий қилиндики, Албатта жинлардан (бир неча) нафари қулоқ осдилар ва дедилар: «Биз ажойиб Қуръонни эшитдик. 72:2 Uzbek У тўғри йўлга ҳидоят қилур. Бас, биз унга иймон келтирдик ва ўз Роббимизга бировни ширк келтирмасмиз. (Жинлар ўз ақл-фаросатлари ила Қуръонни туширган Аллоҳ уларнинг Робилари эканлиги ва унга шерик бўлиши мумкин эмаслигини ҳам тушуниб етадилар. Макка мушрикларига ўхшаб Аллоҳга ширк келтирмасликларини таъкидлайдилар.) 72:3 Uzbek Ва, албатта, Роббимизнинг азамати юксак бўлди. У ўзига хотин ва фарзанд тутгани йўқ!\nҚийноқлар ҳақида аччиқ ҳақиқат …\nИслом Каримов режимига содиқлик билан хизмат қилаётганларга ОЧИҚ ХАТ: Равшан Муҳитдинов ва Алишер Шарофутдинов мисоли ҳар бирингизга сабоқ бўлиши керак “Бир уядан турли қуш учади” деганларидай Озод Шарофутдинов халқимизнинг буюк адабиётшуносларидан бўлса-да, ул зотнинг ўғли Алишер Шарофутдинов ўзбекнинг жаллоди ва қотили бўлиб етишди.У Ислом Каримов шакллантирган мустабид тузумга аввал Ички ишлар вазирлиги (ИИВ), кейинчалик эса, Бош прокуратура тизимларида содиқлик билан хизмат қилди. Шу кеча-ю кундузда унинг ишдан олинганлиги ҳақида маълумот эълон қилинди. Ўзбекистондаги сиёсий тузум ўзига содиқларни ҳам аямаслигини эътиборга олинса, у қамалиши ҳам мумкин. Мана мисол: Жиззах ва Тошкент…\n2012 йилнинг Астрономик фотографияси.\nҚироллик Гринвич обсерваторияси ва ББС нашриётининг британия журнали Sky at Night ўтган йилнинг сентябр ойида, ҳар йилги “Йилнинг астрономик фотографи” (инглизчаси: Astronomy Photographer of the Year) конкурсининг 4-йилги совриндорларини эълон қилди. Совриндорлар, “Тубсиз коинот”, “Ер ва коинот”, “Бизнинг Қуёш системамиз”, “Инсон ва коинот”, “роботлаштирилган телескоп”, “Яхши” ва “Ёш астроном-фотограф” исмлар тарафидан аниқланди. Қироллик Гринвич обсерваторияси ва ББС нашриётининг британия журнали Sky at Night ўтган йилнинг сентябр ойида, ҳар йилги “Йилнинг астрономик фотографи” (инглизчаси: Astronomy Photographer of the Year) конкурсининг 4-йилги совриндорларини эълон қилди. Совринга эса, Австралиялик Мартин Пью (Martin Pugh)нинг ажойиб спирал галактикасининг гирдоби…\nБир муслмон қардошимизнинг гўзал шеъри.\n07/01/2013 08/01/2013 admin\nТубандаги “Гўзал” сарлавҳали шеър, Туркияда 2013 йил учун нашр қилинган “Туркия тақвими”нинг 6-январ варағидан олиб, ўзбекчалаштирилди. Уни ўқувчиларимизнинг маърифати учун эълон қилишни фойдали ҳисобладик. Марҳамат, шеърни ўқинг ва ундан маърифат олинг! Гўзал. Шани ҳар нарсадан юксак, Раббимиз Оллоҳ гўзал, Бир ишни бошламасдан, дейилган бисмиллоҳ гўзал. Коинотда акси этган , ҳар бир такбирим гўзал, Сўзларнинг энг чиройлиси, Қуръони карим гўзал.\n06/01/2013 06/01/2013 admin\nВайсал Кароний* (раҳматуллоҳи таоло алейҳ). Уни Увайс бин Карний деб ҳам юритишади. Тобиъиннинг буюкларидан эканлиги ҳадиси шарифда билдирилгандир. Яманда туғилган, яманлидир. Расулуллоҳ ҳаётда эканлигида Вайсал Кароний уни кўра олмади, аммо уни кўрмасдан мусулмон бўлди ва Унга ошиқ бўлди. Вайсал Кароний Расулуллоҳнинг замондоши бўлишига қарамай, уни кўра олмаганлиги учун у саҳоба номига муяссар бўла олмади. Вайсал Кароний ҳазрати Умар замонида Мадинага келди. Уни мусулмонлар халифаси ва барча саҳобалар катта ҳурмат билан қабул қилдилар. Басрада яшашини давом этказди. Сиффин жангларида ҳазрати Алининг ёнида қолди ва 37 (м. 657) йилда шаҳид бўлди.\nТуркияда нашр қилинадиган “Туркия” газетасининг “Бизнинг саҳифа” бўлимининг муаллифларидан бири, дин қардошимиз доктор, илоҳиёт профессори Рамазон Айвалли, газетанинг 2013 йил 4-январ сонида “Бизлар бу дунёда бирор йўлловчимиз” номли мақола эълон қилди. Биз уни бир мунча қисқартирилган шаклда ўзбекчалаштирдик. Унга “Биз инсонлар, бу дунёда бирор ўткинчи йўловчилармиз …” каби исм қўйдик. Марҳамат мақоланинг мазмуни билан танишинг! Биз инсонлар, бу дунёда бирор ўткинчи йўловчилармиз … Ҳадиси шарифда, “Бу дунёда бир ғариб ёки йўловчи сингари бўл; ўзингни қабр аҳлидан ҳисобла”, дейилади. Ҳа, барчамиз бир кун абадият оламига кўчамиз, албатта …


Коронавирус бугун, 17:39 02461\nЎзбекистонда коронавирус инфекциясига чалинган фуқаролар орасида буткул соғайганлар сони ошиб бормоқда. Бугун улардан яна 8 нафари касалликдан фориғ бўлди.\nКоронавирус бугун, 17:54\nҲодиса бугун, 17:01\nАвто бугун, 13:41\nКоронавирус бугун, 11:30\nБир кеча-кундузда 287 киши коронавирусни юқтириб олди.\nФарғонада карантиндан қочган шахсга нисбатан жиноят иши қўзғатилди\nШаҳрисабз шаҳрига кириш ва чиқиш тақиқланади\nФранция сафаридан коронавирус юқтириб келган илк бемор тузалиб чиқди\nАмир Темур қўшинини қандай боққан? Етти ойлик чўл йўлидан қандай олиб чиққан? Ҳаммаси ҳақида батафсил\nМайли ёмғир-қор ёғсин, ўз постимдан кетмайман. Пойтахт йўлларидан фоторепортаж\nКеча Тошкентда 450 та машина жарима майдончасига жойланди (фото)


Қурайш мушриклари Расулуллоҳ соллаллоҳу алайҳи васалламни ва у зотга эргашган мусулмонларни иқтисодий қамал қилиб, одамларни улар билан алоқада бўлишдан ман қилиб қўйишгач, Хадича онамиз розияллоҳу анҳо Пайғамбар соллаллоҳу алайҳи васаллам билан бирга ўз уйларини тарк қилишга мажбур бўлдилар. Уч йил давом этган иқтисодий қамалдан барчаларининг тинка-мадорлари қуриди.\nХадича онамиз розияллоҳу анҳо ўзлари рози бўлган ҳолда бор мол-мулкини инфоқ қилиб юбордилар. Қалблар сабр ва фидойиликда тобланди. Мана энди мўминларнинг онаси ўз манзилига Расулуллоҳ соллаллоҳу алайҳи васаллам билан бирга қайтар эдилар. Бироқ келган пайтларидагидек бой-бадавлатликдан асар ҳам қолмаган эди.\nОлтмиш беш ёшга бориб қувватдан қолган замонларида мушрикларнинг жафо ва таъқиб қилишлари онамизнинг тинка-мадорини қуритди. Натижада хасталикдан ётиб қолганлари учун Расулуллоҳ соллаллоҳу алайҳи васаллам ёнларидан жилмай қолдилар. Шу ҳолатда уч кун ётганларидан сўнг Охират сафари яқинлашиб қолганини сезиб қолдилар. Аммо Хадича розияллоҳу анҳонинг Ислом дини нажот ва зафар қозониб, гуллаб-яшнашига иштиёқи жуда ҳам баланд эди.\n– Қанийди умрим етиб, машаққатларимизнинг роҳатини лоақал бир бора кўриб қолсам эди, кўзларим қувончга тўлиб, армоним қолмай, рози бўлган ҳолатда жонимни топширар эдим.\n– Ундай деманг, онажон! Ташвишланишга ҳожат йўқ, – деди Умми Гулсум розияллоҳу анҳо.\nМўминларнинг онаси ҳаёт балан видолашар экан: “Ҳа, қизгинам, Аллоҳга қасамки, менга ташвишланишга ҳожат йўқ. Қурайш аёлларидан ҳеч бири мен кўрган мўл-кўлчиликни кўрмади. Нафақат Қурайш, балки дунё аёлларидан ҳеч бири Муҳаммад соллаллоҳу алайҳи васалламга етишганимдек улуғ бахтга мушарраф бўлмади. Менинг Ҳабиб ул-Мустафога хотин бўлишлигим дунёлигим учун кифоя. Охиратим учун эса энг аввал имон келтирганим ва мўминларга она бўлганим кифоя!” деди.\nКўзлари юмила бошлар экан лаблари пичирлади: “Эй Аллоҳ! Мен Сенга сано айтиб адо қила олмайман. Эй Аллоҳ! Мен Сенга рўбарў бўлишдан ташвишланмайман, лекин хоҳлар эдимки, фидойилигим яна давом этса, шоядки менга берган неъматларингга муносиб бўлсам!..”\nДунёни тарк эта бошлади. Расулуллоҳ соллаллоҳу алайҳи васаллам онамизга жон топшириш аччиқлигини енгиллатиб, Аллоҳ субҳонаҳу ва таоло мўминларнинг онасига мустаҳкам имони учун, Ислом динига ёрдам қилгани ва бор мол-мулкини Аллоҳ йўлида саховат ила нисор қилиб юборганлиги учун жаннатда неъматлар ҳозирлаб қўйганлигининг башоратини берар эдилар:\n“Албатта, тақводорлар жаннатлар ва булоқлардадир. Роббилари берган нарсаларни олувчилардир. Чунки улар бундан олдин эҳсон қилувчилардан бўлганлардир. Улар кечалари оз ухлар эдилар. Ва улар саҳарларда истиғфор айтар эдилар. Ва молу мулкларида, сўровчи ва бечораларнинг ҳақи бордир” (Зориёт сураси, 15–19 оятлар).\nНиҳоят, Раббул иззатга покиза руҳларини топширдилар.\nРасулуллоҳ соллаллоҳу алайҳи васаллам Хадича розияллоҳу анҳога ўта вафодор эдилар. Бир куни ҳовлиларида синглисининг шарпасини сезиб қолдилар. Овози Хадича онамизнинг овозларига ўхшаб кетганлигидан Пайғамбар соллаллоҳу алайҳи васаллам: “Эй Аллоҳ! Бу унинг шарпасими?” деб юбордилар.\nРасулуллоҳ соллаллоҳу алайҳи васаллам кўп эслаб юрганларидан ҳатто Оиша розияллоҳу анҳо қалбидаги ҳиссиётларни тута олмасдан:\n– Қурайш кампирларидан бўлган бир оғзи қизил кампирни бунча эсламасангиз! Ўтиб кетган бўлса, Аллоҳ таоло сизга ундан яхшироғини бермабдими? – деб юборган эди. Шунда Расулуллоҳ соллаллоҳу алайҳи васалламнинг ранглари ўзгариб, ғазаблари келиб:\n– Аллоҳга қасамки, Аллоҳ таоло унинг ўрнига менга ундан яхшироғини бермади! Одамлар инкор қилиб турганларида менга имон келтирган эди! Одамлар ёлғончига чиқарганда у мени тасдиқлаган эди! Одамлар мендан молларини дариғ тутганларида мол-дунёсини менга сарфлаб юборган эди! Аллоҳ таоло менга бошқа хотинларимдан эмас, ундан фарзандлар ато этган! – деган эдилар.\nЯмома аҳлининг саййиди Самома ибн Асол Ҳанафий Расулуллоҳ соллаллоҳу алайҳи васалламга ёмонликни ирода қилган ҳолда Мадина кўчаларида кетаётган эди. Муҳаммад ибн Маслама бошқариб келаётган қўшин уни тутиб, Расулуллоҳ соллаллоҳу алайҳи васалламнинг ҳузурига олиб келишди. Он ҳазрат соллаллоҳу алайҳи васаллам:\n– Бу асрга яхши муомала қилинглар, – дея илтифот қилдилар.\nСўнг уйларига кириб аҳлларига:\n– Бор таомларингизни ҳозирлаб, Самомага чиқариб юборинглар, – дедилар. Яна бир туяни топиб келтирдилар. Эрталаб ва кечки пайтда сутини соғиб беришга буюрдилар. Кейин унинг олдига кириб:\n– Хўш, Самома! Аллоҳ сенга имкон бердими? – дедилар.\n– Эй Муҳаммад! Агар ўлдирмоқчи бўлсанг, қоним учун ўлдирақол! Мабодо афв қилмоқчи бўлсанг, шокирлик ила афв қилақол! Агар молимни олмоқчи бўлсанг, сўра, хоҳлаганингча берай! – деди Самома.\nУчинчи куни бўлганида афв қилиб қўйиб юбордилар. Самома чиқиб кетиб, яқин орадаги сув бор жойга борди. Ғусл қилиб покланди. Кийимларини поклади. Кейин масжидга кириб:\n– Эй Муҳаммад! Аллоҳга қасамки, мен учун ер юзида сенинг юзингчалик нафратли юз йўқ эди. Энди эса сенинг юзинг ҳамма юзлардан ҳам кўра ёқимлироқ бўлиб қолди. Мен учун динларнинг ичида сенинг динингдек нафратлироқ дин йўқ эди, энди эса сенинг дининг мен учун ҳамма динлардан ҳам кўра маҳбуброқ бўлиб қолди. Мен учун шаҳарлар ичида сенинг шаҳрингдан нафратлироқ шаҳар йўқ эди, энди эса сенинг шаҳринг мен учун энг маҳбуб шаҳар бўлиб қолди, – дея ҳақ шаҳодатни келтириб, мусулмон бўлди. Сўнг умра учун Расулуллоҳ соллаллоҳу алайҳи васалламдан изн сўради.\nСамома Маккага келганида одамлар унинг мусулмон бўлганини билишди.\n– Ҳой, Самома! Динингдан кечдингми? – сўрашди улар.\n– Мен Исломга кирдим. Муҳаммаднинг динига эргашдим! – жавоб берди у.\nУни ўлдирмоқчи бўлишди, бироқ унинг қавмидан қўрқишди. Чунки буларни ғалла билан асосан Ямома халқи таъминлар эди.\n– Аллоҳга қасамки, мен сизларга Расулуллоҳ соллаллоҳу алайҳи васаллам изн бермагунларича зинҳор буғдой донини бердирмайман! – деди Самома.\nДарҳақиқат Ямомага қайтгач, Макка аҳлига буғдой соттирмай қўйди. Бу эса маккаликларнинг очарчиликда қолишларига сабаб бўлди. Чорасиз қолган Макка аҳли Расулуллоҳ соллаллоҳу алайҳи васалламга одам жўнатиб Аллоҳнинг номини ўртага қўйиб, қариндошчиликнинг ҳурматларидан Самома қилаётган ишни тўхтатишини илтимос қилишди. Расулуллоҳ соллаллоҳу алайҳи васаллам Самомага буғдой беришни сўраб, хат ёзиб бердилар.\nМакка шаҳрида Абу Басир исмли бир бечораҳол бор эди. У Маккадан Мадинага қочиб кетди. Қурайш мушриклари Расулуллоҳ соллаллоҳу алайҳи васалламга: “Ўзинг яхши биласан – бизлардан бирор кимса сен томонга қочиб борса, қайтариб беришликка аҳдимиз бор. Бизларга ўша қочоқни қайтариб юбор”, деб хат ёзиб юбордилар.\nМуҳаммад мустафо соллаллоҳу алайҳи васаллам Абу Басирни чақириб:\n– Бизлар ҳақиқатан ҳам у қавм билан аҳдлашганмиз. Бизнинг динимизда аҳдни бузишлик тўғри бўлмайди, – дея вакил билан бирга қайтариб юбордилар.\n– Мушриклар менинг динимига фитна қилсалар ҳам қайтариб юбораверасизми? – сўради Абу Басир.\n– Бизлар хиёнат қила олмаймиз. Сен боравер. Аллоҳ таоло мушкулотларингни очиб юборгай!\nНарсани эгаси кўтаради\nАбу Ҳурайра розияллоҳу анҳу Расулуллоҳ соллаллоҳу алайҳи васаллам билан бирга шалвар сотиб олгани бозорга кирди. Сотувчи уларни кўриб ўрнидан турди ва Расулуллоҳ соллаллоҳу алайҳи васалламнинг қўлларини ўпа бошлади. Ҳазрат қўлларини тортиб олдилар ва:\n– Бу ажамларнинг подшоҳларига қиладиган амаллари. Мен подшоҳ эмасман. Мен ҳам сизлар каби бир оддий кишиман, – дедилар.\nАбу Ҳурайра розияллоҳу анҳу Расулуллоҳ соллаллоҳу алайҳи васалламнинг қўлларидан шалварни олмоқчи бўлди. Бироқ Расулуллоҳ соллаллоҳу алайҳи васаллам:\n– Нарсани эгаси кўтариб олиши лозим, – дедилар.\nЎтин қилиб сот\nАнсорлардан бир киши Расулуллоҳ соллаллоҳу алайҳи васалламнинг ҳузурларига келиб бир егулик сўради.\n– Уйингда бирор нарса йўқми? – сўрадилар жаноб соллаллоҳу алайҳи васаллам.\n– Намат бор – бир қисмини ёпиниб, бир қисмини тагимизга тўшаймиз. Яна бир дона коса бор – сув ичиб турамиз, – жавоб берди аъробий.\n– Уларни менга олиб кел, – дедилар соллаллоҳу алайҳи васаллам. Олиб келгач, қўлларига олиб:\n– Мен икки дирҳамга сотиб оламан! – деди иккинчиси.\nРасулуллоҳ соллаллоҳу алайҳи васаллам ўшанисига сотиб, икки дирҳамни олдилар ва ансорийга бериб:\n– Бир дирҳамга аҳлинг учун егулик сотиб ол, яна бир дирҳамига эса болта сотиб ол-да, менга олиб кел, – дедилар. Олиб келган эди, Расули акрам соллаллоҳу алайҳи васаллам унга ёғочдан соп қилиб бердилар. Сўнг:\n– Бор, ўтин қил. Ўн беш кунгача мен сени кўрмай! – дедилар. Аъробий Расулуллоҳ соллаллоҳу алайҳи васалламнинг айтганларини қилиб келди. Бу вақт мобайнида ўн беш дирҳам фойда қилиб, бир қисмига озиқ-овқат, қолганига кийим-кечак сотиб олди.\n– Мана бу ишинг қиёмат кунида сўраганларинг юзингга доғ бўлганидан кўра яхшироқдир, – дедилар Сарвари коинот соллаллоҳу алайҳи васаллам.\nКим суннатимдан юз ўгирса, мендан эмас!\nУч киши Расулуллоҳ соллаллоҳу алайҳи васалламнинг уйларига келиб ибодатлари ҳақида сўрашди. Қандай ибодат қилишларининг хабарини берганларидан сўнг уларга оздек туюлди. Ўзларича: “Бизлар қаёқда-ю, Расулуллоҳ соллаллоҳу алайҳи васаллам қаёқдалар. Ваҳоланки, олдинги ва кейинги гуноҳлари кечирилган зот бўлсалар!” дейишди.\nБири айтди: “Мен энди кечаси бутунлай ухламай ибодат қилиб чиқаман”. Иккинчиси: “Умрим бўйи рўза тутиб юраман, рўзасиз бўлмайман!” деди. Учинчиси эса: “Аёлларга яқин бўлмайман!” деди. Расули акрам соллаллоҳу алайҳи васаллам келиб бу сўзлардан хабардор бўлгач, масжидга одамларни йиғиб хутба қилдилар:\n– Одамларга нима бўлдики, шундай-шундай дейишади! Аллоҳга қасамки, мен одамларнинг ичида Аллоҳга энг яқинроғиман! Энг қўрққувчироғиман! Лекин рўза тутаман, тутмай ҳам юраман. Намоз ҳам ўқийман, ухлайман ҳам. Аёлларга яқин ҳам бўламан. Кимки менинг суннатимдан ўзини олиб қочса, мендан эмас!\nМеросхўрларинг бой бўлсин\nСаъд ибн Абу Ваққос розияллоҳу анҳу бой-бадавлат инсон эди. Айни ёшлик палласида анчагина оғир бетоб бўлиб қолди. Расули акрам соллаллоҳу алайҳи васаллам уни кўргани келдилар.\n– Эй Аллоҳнинг Расули! Менинг молим жуда ҳам кўп. Мерос олишга иккитагина қизим бор, холос. Молимнинг учдан иккисини васият қилсам, бўладими? – деб сўради.\n– Йўқ, – дедилар Расулуллоҳ соллаллоҳу алайҳи васаллам.\n– Йўқ, – дедилар яна.\n– Учдан бири-чи? – сўради Саъд.\n– Учдан бири... Учдан бири ҳам кўп. Меросхўрларингни бой ҳолда қолдиришинг, одамларга тиланчилик қиладиган камбағал ҳолда қолдирганингдан кўра яхшироқдир, – дедилар Сарвари коинот соллаллоҳу алайҳи васаллам.\nСадақа йиғувчига берилган ҳадя\nРасулуллоҳ соллаллоҳу алайҳи васаллам ибн Латибани Бани Салимдан садақларни йиғиш учун тайинладилар. У садақаларни йиғиб, Расулуллоҳ соллаллоҳу алайҳи васалламнинг ёнларига келгач:\n– Мана бу – сизларга. Буни эса – менга ҳадя қилиб беришди, – деди.\n– Агар айтган гапларинг рост бўлса, отангнинг ёки онангнинг уйида ўтирмабсан-да, ўша ҳадяларинг сенга келиши учун? – дедилар Расулуллоҳ соллаллоҳу алайҳи васаллам (Расулуллоҳ соллаллоҳу алайҳи васалламнинг мақсадлари – унинг олган нарсалари мансаби ва вазифасидан эканлигини англатиш эди).\n- Яман аҳлидан бўлган- ўн уч нафар мусулмонлардан..


ОАВ: ИШИД Сургутдаги ҳужум учун жавобгарликни ўз зиммасига олди\n19:30 / 19.08.2017\nФото: РИА Новости / Ирина Швец\n“Рейтер” ахборот агентлиги Россиянинг Сургут шаҳрида одамларга пичоқ билан қилинган ҳужум учун жавобгарликни ИШИД ўз зиммасига олганини маълум қилди. Ахборот агентлиги бунда ИШИД назоратида бўлган "Амак" ахборот агентлигига иқтибос келтирган.\nҲуқуқ-тартибот идоралари номаълум кимса одамларга пичоқ билан ҳужум қилиб, бир неча кишига жароҳат етказган Сургут марказида иш олиб бормоқда.\n19 август куни тушга яқин Сургут марказида ниқобда бўлган йигит одамларга ҳужум қилган. У ҳужум давомида 7 кишига жароҳат етказган, улардан 4 нафарининг аҳволи оғир. Босқинчини қўлга олиш вақтида у қаршилик кўрсатган ва полиция томондан отиб ташланган. Дастлабки маълумотларга кўра, жиноятчи 1994 йилда туғилган. Полиция унда руҳий касаллик борлиги ҳақидаги маълумотни текширмоқда.\nШаҳар мэри Вадим Шувалов шаҳарликларга тинчликни сақлаш ва шошма-шошарлик билан хулосалар чиқармасликка чақирди. Унинг таъкидлашича, полиция вазиятни назорат қилмоқда.\nРоссия Тергов қўмитаси бошлиғи Александр Бастрикин ушбу ҳужумнинг тергов қилинишини ўз назоратига олган.\nИШИД ҳужум Сургут


Хоразмда ким камбағал? Ёхуд қишлоқ хўжалиги вазирига иддаолар\nХоразмда ким камбағал? Ёхуд қишлоқ хўжалиги...\n04.09.2019 15:17 0 2931\nКишилик жамияти мавжуд экан, бой ва камбағал тушунчаси ҳеч қачон архиак атамага айланмайди. Бироқ ҳамма замонда ҳам давлати олия ўз фуқроларининг тўқ ва фаровон яшашини таъминлашга интилган, бунинг уддасидан чиқолса, фахрланган.\nБугун Ўзбекистонда давлат одамларни рози қилиш, уларнинг бахтли ва фаровон ҳаёт кечиришини таъминлаш учун шарт-шароит яратиш борасида муҳим стратегик тадбир ва режаларни амалга оширмоқда. Бу борада халқ манфаати йўлида ўртага ташланган ҳар қандай таклиф ва лойиҳалар эътибордан четда қолдирилмаяпти. Ана шуни инобатга олган ҳолда мен ҳам қишлоқ жойларида яшовчи аҳоли турмуш тарзини юксалтириш, фаровонлигини таъминлашга оид муҳим таклиф ва мулоҳазаларимни очиқламоқчиман.\nЎзбекистонда неча фоиз одам қишлоқда яшайди?\nБу саволга жавоб ижтимоий тармоқларнинг маълумотлар базасида тайёр. Бироқ «Уларнинг неча фоизи доимий иш билан таъминланган?» деган саволга жавоб топиш анча мушкул. Бор жавобларга эса шубҳалар етарли. Аслида ҳар бир қишлоқ ва овулларда ишсизлик — энг оғриқ нуқта саналади. Бу муаммони ҳал қилиш учун маҳаллий ҳокимлик ва жамоат ташкилотлари томорқа хўжалиги ва тадбиркорликни ривожлантириш бўйича муҳим тавсияларни мунтазам равишда бериб келади.\nАфсуски, қишлоқда яшовчи ҳаммада ҳам қўшимча томорқа мавжуд эмас, ҳамма-ҳамма ҳам тадбиркорликни эплай олмайди. Чунки тадбиркорликни бошлаш учун банкдан кредит олишга ҳамманинг ҳам юраги бетламайди. Олинган кредитни ўз вақтида қайтариш учун иқтисодий билим зарур. Ҳар кимнинг билим-савияси эса турлича...\nТадбиркорлик қўлидан келмайдиган одам деҳқончиликнинг уддасидан келиши мумкин. Ахир қишлоқ одами – дала фарзанди, зироатчилик илми унга она сути билан киради. Бироқ бугун ҳамма жойга фермер хўжайин. Ҳайҳотдай қишлоқни тўртта фермер бошқармоқда. Ўша тўртта фермерда неча нафар ишчи ишлаётгани билан қизиқаётган раҳбарнинг ўзи йўқ.\n150 гектар ерга эга фермер хўжалигида ҳужжатларга кўра 10 нафар ишчи меҳнат қилади. Ҳар бир ишчига масъуллик 15 гектар ердан тўғри келади. Хўш, бир нафар ишчи 15 гектар ерни назорат қилиб, кам-кўстига қарашга улгуроладими? Мутлақо йўқ! Чунки ҳали Ўзбекистонда ғўза ниҳолларини ягана қилиш, бегона ўтлардан тозалаш, чеканка қилиш каби ишларни бажарадиган техника кашф қилинмаган. Бундай ишлар қўлда бажарилади. Агар бир нафар ишчи кучи 1 гектар ер майдонини бегона ўтлардан тозалаш, чеканка қилиш ва сув таратиш ишларига етишини инобатга олсак, қолган 14 гектар ер қаровсиз қолади. Шу сабабдан ҳам бугун Хоразмда аксарият далаларни бегона ўт босиб ётибди. У ерга пахта экилганми ёки шувоқ, фарқига бориш жуда мушкул. Бу ҳолат эса ҳосилдорликка кескин салбий таъсир етказишини қишлоқ хўжалиги мутахассислари жуда яхши билишади.\nОилавий пудрат асосида ерлар бўлиб берилганида ҳар бир хонадонга 1 ёки 2 гектар ер тақсимланади. Ўзига биркитилган ерда бутун оила бор меҳри ва эътибори билан меҳнат қилади. Қарабсизки, меҳр билан парвариш қилинган ерда ҳосилдорлик ростакамига ошади. Бугунгидай фақат қоғозда эмас.\nБугунги кунда фермер хўжалигида ҳужжатлар бўйида ишчи бўлиб ишлаётганлар рўйхатига эътибор қаратиладиган бўлсак, улар орасида бегона одамнинг ўзи йўқ: фермернинг хотини, келини, қизи, ўғли, ака, ука опа, сингил, жиянлари...\nМинг-минг таассуфки, ҳақиқатан далада меҳнат қилиб, ишчи сифатида ёлланган йигит-қизлар ана шу фермернинг қариндошлари номи билан ишлашади. Тўғри, ойлик маошини шу қоракўзлар олишади, лекин меҳнат дафтарчаси фермернинг яқинлари номига ёзилади. Эрта-индин пенсияга чиқиб, пенсия пулини нақд санаб оладиган ҳам фермернинг яқинлари. Чинакам меҳнатни қилганлар эса шалвираб қолаверади. Бу — бугун тамал тоши қўйилган келажак фожиаси.\nҲоразмда ҳар бир фермер ўз хўжалигида 50-60 гектар кузги буғдой етиштиради. Ана шу «кузги буғдой» деган тушунча давлат кўзини шамғалат қилишдир, холос. Фермер буғдой етиштириш орқали давлат омборини донга, ризқ-насибага тўлдиради. Орқасидан эса миллион-миллион сўм маблағни ўмариш билан шуғулланади.\nОчиқроқ тушунтириш пайти келди. Ёзнинг илк кунлариданоқ фермерлар ғалла ҳосилини ўриб, янчиб топширади. Маҳаллий ҳокимлик томонидан буғдойдан бўшаган ўнлаб гектар ерга иккиламчи экин сифатида мош ва бошқа сабзавот экинларини экиш тавсия қилинади. Фермерлар эса қоғозда бу тавсияларни аъло даражада бажаришади. Ҳа, фақат қоғозда! Амалда эса одамларга ҳар бир гектар ерни 6-7 миллион сўм атрофида баҳолаб, шоли экиш учун сотишади. Хоразмда одамларнинг бўсағасига шолипояга айланган. Ваҳоланки, Вазирлар Маҳкамаси тавсия ва йўриқномаларига кўра шоли аҳоли яшайдиган ҳудуддан 2 км. олис масофада экилиши шарт. Чунки шоли сувда парваришлангани боис ерни тез захлатиб юборади.\nЕр сотиб кекириб юрган фермерлар учун бу тавсия ва йўриқномаларнинг сариқ чақачалик қиймати йўқдай. Негаки, улар хоҳлаган жойга: одамлар ҳовлисига шундоқ бир қадам майдонгача шоли экишяпти.\nШоли эккан, албатта яхши. Чунки шоли бу — ризқ, паловхонтўра деган. Лекин фермернинг жиловини бўш қўйган давлат бундан қанчалик лаққа тушиб ўтирганини бир таҳлил қилиб кўрсак. 1 гектар буғдойдан бўшаган ер майдонини фермер 7 млн. сўмдан сотишини инобатга олсак, бундай ер майдонининг 50 гектари 350 млн. сўм бўлади.\nХўш, бу пул кимнинг чўнтагига кирмоқда? Шубҳасиз, давлатимиз кўп бошини силаб, тантилатиб қўйган фермернинг-да. Гап фермернинг шахсий чўнтаги ҳақида кетяпти.\nАгар бу пул фермер ҳисоб рақамига кирим қилинганида эди, ҳар бир фермер йил давомида неча нафар қишлоқ кишисини иш билан таъминлаш имконияти вужудга келиши аниқ бўлар эди.\nМасаланинг иккинчи томони шуки, буғдойдан бўшаган ер майдонларини 50х50 услубида деҳқонларга тақсимлаб берилганда давлат хазинаси янада бойиши шубҳасиз. 50х50 услуби азалдан Хоразмда «яримчи» деб аталиб келинади. Бунда фуқаро ҳосилнинг 50 фоизини ерни ижарага берувчига топширади.\nТасаввур қилинг, 1 гектар ер майдонидан 6 тонна шоли олинган тақдирда, унинг 3 тоннаси ер берувчига топширилади. 3 тонна шолидан 2-2,5 тонна гуруч олинади. Гуручнинг бугунги кундаги ўртача нархи билан ҳисоблаганда бу 17 500 000 сўм пул бўлади. Давлат 50 сотих ердан шунча фойда кўряпти. Яна шунча фойда эса ижарага олувчига қолмоқда. Бу 1 гектар ердан келадиган фойда. Қишлоқ хўжалигида минглаб гектар ер майдонлари буғдой ўриб-янчиб олингач бўшаб қолади. Ана шу бўшаган майдонлар фақатгина бир нафар фермернинг чўнтагини қаппайтирмоқда. Албатта, фермер ерни ноқонуний сотади ва қонунга зид равишда даромадга эга бўляпти. Бу даромадидан давлатга эса на бир сўм солиқ тўламоқда, на бир ишчилар нуфузини ошириб, уларни ойлик маоши билан таъминламоқда.\nБиргина қишлоқ хўжалигидаги ана шу бошбошдоқлик тартибга солинса, қисқа 4 ой давомида давлат хазинасига миллиард-миллиард сўм маблағ кирим қилиниб, юртимиз иқтисоди янада бойиган бўлар эди. Ачинарлиси шундаки, бу оддий арифметикага на маҳаллий ҳокимлик, на қишлоқ хўжалиги вазирлиги жиддий эътибор қаратаётир.\nДарҳақиқат, фермер бойимоқда. Оддий қишлоқ одами, йўғ-е давлат хазинаси эса...\nфермер қишлоқ хўжалиги хоразм деҳқон


Маданият муассасаларининг ҳар қишлоқда бўлиши — замон талаби\nПрезидентимизнинг 2017 йил 31 майдаги «Маданият ва санъат соҳасини янада ривожлантириш ва такомиллаштиришга доир чора-тадбирлар тўғрисида»ги қарорида замонавий маданият ва аҳоли дам олиш марказларини ташкил этиш бўйича чора-тадбирлар белгиланган. Бироқ Сирдарё вилояти Мирзаобод туманида бу масала эътибордан четда қолгандек. Яъни маданият ва аҳоли дам олиш масканларини обод қилишда оқсоқликларга йўл қўйилмоқда.\nҲоким қарори ўзгарди\n1999 йил 22 февралда «Боғистон» маҳалласи ҳудудидаги собиқ болалар боғчасининг биносини туман маданият бўлими ихтиёрига бериш тўғрисида туман ҳокимининг қарори қабул қилинган эди. Икки бўлимдан иборат бинода бош мутахассис, ёшлар билан ишловчи мутахассис, бадиий раҳбар, овоз ёзиш режиссёри, тўгарак раҳбарлари учун алоҳида хоналар ажратилди. Бу ерда ижод қилиб, аҳолига намунали хизмат кўрсатиш мумкин эди. Бироқ орадан ҳеч қанча вақт ўтмасдан, туман маданият бўлими хоналари туман ҳокимлигининг топшириғига кўра бошқа мақсадлар учун тақсимланди.\nШу бўлдию, туман маданият бўлимининг тўгараклари машғулотлар ўтказиш учун хонага ёлчимади. Албатта, тўгараклар ёпилгани йўқ, фақат машғулотлар болалар ва ўсмирлар спорт мактаби ҳамда болалар мусиқа ва санъат мактабида, турли умумтаълим масканларида фаолият кўрсатмоқда.\n— Машғулотларни ҳали туман «Баркамол авлод» болалар ижодиёти марказида, ҳали қарасанг, болалар мусиқа ва санъат мактабида ўтишга мажбурмиз, — дейди рассомлик тўгараги раҳбари Холида Худойбердиева. — Бошқа тўгаракларда ҳам аҳвол шундай.\nМаданият бўлими ёпилдими?\nБугунги кунда туман маданият бўлими таъмирлаш мақсадида ёпилган. Идора ходимлари «Деҳқонобод» маҳалласидаги аҳоли дам олиш масканида фаолият юритаётган бўлишса, тўгарак раҳбарлари машғулотларни турли масканларда ўтказишга мажбур.\nТуман вилоят марказига ёндош бўлгани боис мутасаддилар аҳоли маданий ҳордиқ чиқариш ва дам олиш учун шаҳарга бориб келса ҳам бўлаверади, деб ўйлаётган кўринади. Акс ҳолда туман маданият бўлимини собиқ болалар боғчасига жойлаштирилгани етмаганидек, унинг хоналарини бошқа мақсадларга ишлатишармиди? Қолаверса, вилоят марказидан 40-45 чақирим узоқликда жойлашган чекка ҳудудларда яшовчи аҳолига ҳам маданий хизмат кўрсатилиши керак-ку!\nМебель ишлаб чиқаришга айланган маданият маскани\nДўстлик қишлоғида узоқ йиллар фаолият кўрсатган ҳашаматли маданият маскани бугун мебель ишлаб чиқариш корхонасига айлантирилган.\n— Мирзаобод туман маданият бўлимининг собиқ раҳбарларидан бири Дўстлик қишлоқ маданият уйини «Бўш ётган бино» сифатида ҳисоботга киритгани учун ана шундай ҳолат юз берди, — дейди туман ҳокими ўринбосари Раҳим Анорбоев. — Шу боис ишлаб чиқаришни йўлга қўйишни истаган тадбиркорга бу бино «0» қийматида бериб юборилган.\nҲозирги кунда қишлоқда аҳолининг дам оладиган маскани йўқ.\nСобиқ маданият уйининг довруғи катта эди\n— Дўстлик қишлоғи аҳолиси учун маданият уйи сув ва ҳаводек зарур, — дейди қишлоқ маданият уйининг собиқ директори Набижон Ҳакимов. — Бир вақтлар ёшларнинг ташаббуси билан бадиий ҳаваскорлик тўгарагини тузгандик. Ўшанда маданият уйимизнинг бадиий ансамбли Россия Федерациясининг Ижевск шаҳрида бўлиб ўтган мусиқий фестивалда иштирок этиб, совринли ўринга сазовор бўлганди. Бундан ташқари, жамоамиз 2001 ва 2008 йилларда ўтказилган Республика телефестивалида ҳам муваффақиятли иштирок этган. 2013 йилда «Энг фаол қишлоқ маданият уйи» номинациясини қўлга киритганмиз.\nБугун эса ўша маданият уйи тарихга айланган. Набижон Ҳакимовнинг бу масалада мутасадди ташкилотларга қилган мурожаатидан сўнг бино аввалги ҳолатига қайтарилган. Аммо айни пайтда бу бино ишлаб чиқариш корхонаси сифатида тадбиркор ҳисобида.\nҲар бир қишлоқда маданият ва аҳоли дам олиш масканлари бўлиши замон талабидир. Афсуски, борни йўқ қилиш осони. Шундай экан, масъуллар бундай қарор қабул қилишдан аввал мушоҳада юритиб, вазиятга холис ёндашишса яхши бўларди.


Маҳкумларнинг ҳуқуқий ҳолати\nЎзбекистон Республикаси Жиноят-ижроия Кодексининг 8-моддасига мувофиқ, маҳкумлар, ушбу Кодекс ва бошқа қонунларда белгиланган истисно ҳамда чеклашлар инобатга олинган ҳолда, Ўзбекистон Республикаси фуқаролари учун назарда тутилган ҳуқуқлар, эркинликларга эга бўладилар ва мажбуриятларни бажарадилар. Маҳкум ажнабий фуқаролар ва фуқаролиги бўлмаган шахслар, шунингдек Ўзбекистон Республикасининг халқаро шартномаларида белгиланган ҳуқуқлар, эркинликларга эга бўлишлари ва мажбуриятларни бажаришлари мумкин.\nЎзбекистон Республикаси Жиноят-ижроия Кодексининг 9-моддасида маҳкумларнинг асосий ҳуқуқлари кўрсатиб ўтилган бўлиб, унга кўра маҳкумлар қуйидаги ҳуқуқларга эга:\n-жазони ўташ тартиби ва шартлари тўғрисида, ўз ҳуқуқлари ва мажбуриятлари ҳақида ахборот олиш;\n-жазони ижро этувчи муассаса ёки орган маъмуриятига, бошқа давлат органлари ва жамоат бирлашмаларига ўз она тилида ёки бошқа тилда таклиф, ариза ва шикоятлар билан мурожаат этиш;\n-ўз таклиф, ариза ва шикоятларига мурожаат этилган тилда жавоб олиш. Мурожаат этилган тилда жавоб беришнинг иложи бўлмаган тақдирда жавоб Ўзбекистон Республикасининг давлат тилида берилади. Жавобни қамоқ жазосига, интизомий қисмга жўнатиш ва озодликдан маҳрум этишга ҳукм қилинган шахс мурожаат этган тилга таржима қилиб бериш жазони ижро этувчи муассаса ёки орган томонидан таъминланади;\n-тушунтириш бериш ҳамда ёзишмалар олиб бориш, зарур ҳолларда таржимоннинг хизматидан фойдаланиш;\n-ўқув, бадиий ва бошқа хил ахборот материалларидан фойдаланиш;\n-соғлиғини сақлаш, шу жумладан тиббий хулосага кўра амбулатория-поликлиника ва стационар шароитда тиббий ёрдам олиш;\n-ижтимоий таъминот, шу жумладан қонун ҳужжатларига мувофиқ пенсия олиш.\nМаҳкумларнинг ҳуқуқларини рўёбга чиқариш тартиби Жиноят-ижроия Кодекси ва бошқа қонун ҳужжатлари билан белгиланади.\nМаҳкумларнинг юридик ёрдам олиш ҳуқуқи\nЎзбекистон Республикаси Конституцияси фуқароларнинг давлат органларига шикоят билан мурожаат қилиш ҳамда ҳуқуқлари бузилишига йўл қўйилган суд қарорлари ва ҳаракатлари устидан шикоят билан мурожаат қилиш ҳуқуқларини кафолатлайди.\nКонституциянинг 44-моддасига мувофиқ «Ҳар бир шахсга ўз ҳуқуқ ва эркинликларини суд орқали ҳимоя қилиш, давлат органлари, мансабдор шахслар, жамоат бирлашмаларининг ғайриқонуний хатти-ҳаракатлари устидан судга шикоят қилиш ҳуқуқи кафолатланади».\nБаён этилган конституциявий кафолатлар маҳкумларга ҳам тегишли бўлиб, маҳкумлар адвокатлардан малакали юридик ёрдам олиш ҳуқуқига эга.\n-жазони ижро этиш муассасаси маъмуриятининг, прокурорнинг, суднинг ҳаракатлари ва қарорлари устидан шикоят бериш;\n-жазони ижро этиш муассасаси маъмуриятидан маълумотномалар, тавсифномалар ва бошқа ҳужжатларни сўраб олиш.\nМазкур қоидалар Ўзбекистон Республикаси Жиноят-ижроия Кодексининг 10-моддасида мустаҳкамлаб қўйилган.\nМаҳкумларнинг шахсий хавфсизлик ҳуқуқи\nМаҳкумларнинг виждон эркинлиги\nЎзбекистон Республикаси Конституцияси барча фуқаролар учун виждон эркинлигини кафолатлайди. Бу жазони ижро этиш муассасаларида жазони ўтаётган шахслар учун ҳам тааллуқлидир.\nМаҳкумларнинг ташқи дунё билан алоқалари\nЎзбекистон Республикаси Жиноят-ижроия Кодексига мувофиқ, Озодликдан маҳрум этишга ҳукм қилинган шахсларга қисқа муддатли ва узоқ муддатли учрашув ҳуқуқи берилган.\nМаҳкумларга қариндошлари ёки бошқа шахслар билан муддати тўрт соатгача бўлган қисқа муддатли учрашувга рухсат берилган.\nШунингдек, уларга яқин қариндошлари (эр, хотин, ота-оналар, болалар, ўғил (қиз) қилиб олинган шахслар, ака-укалар, опа-сингиллар, бувалар, бувилар, неваралар) билан узоқ муддатли учрашув муассаса ҳудудида ёки қайд этилган қонун ҳужжатларида назарда тутилган ҳолларда, муассаса ҳудудидан ташқарида улар билан бирга яшаш ҳуқуқи билан берилади.\nУзоқ муддатли учрашув бир суткадан беш суткагача белгиланган.\nОзодликдан маҳрум этишга ҳукм қилинганларга телефон орқали сўзлашувлар ҳуқуқи ҳам қонунчиликда белгилаб қўйилган бўлиб, бундай сўзлашувлар муассаса маъмурияти назорати остида ўтказилиб, сўзлашувлар ҳақи маҳкумнинг шахсий хисоб варағидан тўланади.\nБундан ташқари, маҳкумлар жазони ижро этиш муассассига етиб келган кундан бошлаб посилка, йўқлов ва бандерол олишлари ҳамда жўнатиш ҳуқуқларига эга.\nҚонун ҳужжатларига мувофиқ, маҳкума ҳомиладор аёллар ва боласи бор аёллар учун қўшимча ҳуқуқлар берилган. Жумладан, муассаса ҳудуди доирасидан ташқарида яшаш, болаларни жазони ижро этиш колониялари қошидаги болалар уйига жойлаштириш, болаларини жойлаштириб келиш ва улар билан учрашиш учун муассаса доирасидан четга чиқиш ҳуқуқлари берилади.\nМаҳкума аёлларга вояга етмаган болалари билан муддати беш суткагача бўлган, шу жумладан муссаса ҳудуди доирасидан ташқарида яшаш имконияти билан, узоқ муддатли учрашув берилиши мумкин.\nИжобий тавсифга эга маҳкума аёлларга (қонунчиликда назарда тутилганлардан ташқари) ҳомиладорлик ва туғиш бўйича ишдан озод этилган вақт мобайнида, шунингдек боласи уч ёшгача тўлгунга қадар муассаса бошлиғининг прокурор тасдиқлаган қарори билан колония ҳудудидан ташқарида яшашига рухсат этилиши мумкин.


Узоққа чўзилмаган “узоқ муддатли ҳамкорлик” ёки Goodbye, Хонобод!\n07 март 2021, Тошкент вақти: 20:26\n21 ноябр куни Хонобод авиабазасидан деярли 4 йил давомида фойдаланган АҚШ ҳарбий контингентининг сўнгги самолёти Ўзбекистонни тарк этди. Америкалик ҳарбийлар тантана билан кузатиб қўйилди.\nЎзбекистон Мудофаа вазирлиги матбуот хизмати раҳбари Раҳимжон Нурназаровнинг “Озодлик” радиосига айтишича, маросимда Ўзбекистон томонидан генерал-майор Алишер Собиров, АҚШ томонидан полковник Мак Ковер иштирок этган. Полковник генералга АҚШнинг миннатдорлик сўзлари битилган ёрлиғи ва байроғини тақдим қилган.\nАҚШ ҳарбий контингенти Хонобод аэродромига 2001 йилда Афғонистонда аксилтеррор урушлар чоғида жойлаштирилган эди. Ўшанда Ўзбекистон АҚШ билан стратегик шериклик ҳақидаги шартномани имзолаган ҳамда аэродромдан инсонпарварлик юклари ташиш, жанговар операциялар чоғида Афғонистонда қидирув-қутқарув тадбирлари ўтказишда фойдаланишга рухсат берганди.\n“Биз АҚШ билан ҳамкорлик қилишга тайёрмиз. Айрим шўро давлатлари ҳар хил миш-мишлар тарқатмоқда. Биз аксилтеррор ҳаракатларда АҚШ билан бирга бўлиб, унга ўз аэродромимизни берганимизда гўё АҚШ бизга 8 миллиард доллар ажратди, қабилидаги ҳар хил иғвогарона гаплар пайдо бўлди. Бир гапни айтиб қўймоқчиман, бизни бизга ажратиладиган маблағлар эмас, узоқ муддатли ҳамкорлик қизиқтиради”, - деган эди Ўзбекистон президенти Ислом Каримов Олий Мажлиснинг 2002 йил апрелдаги 8-сессиясида.\nАммо бу ҳамкорлик президент истаганидек узоқ муддатли бўлмади. Икки мамлакат ўртасидаги алоқалар совий бошлаши Хонобод аэродроми масаласини ҳам кун тартибига чиқарди.\nШанхай ҳамкорлик ташкилотининг 2005 йил 5 июлда Остона шаҳрида қабул қилинган декларациясида бу ҳарбий контингентни сақлаб туришнинг якуний муддатларини аниқлаштириш зарурлиги қайд этилди. Орадан кўп ўтмай Ўзбекистон Ташқи ишлар вазирлиги ҳам бу ҳақда баёнот берди. Ўзбекистон Олий Мажлиси Сенати эса масалага якуний нуқта қўйди.\nСенат раиси ўринбосари Фарруха Муҳиддинова АҚШ ҳарбий контингентининг Хонободда бўлиши Ўзбекистоннинг ички ва ташқи хавфсизлигига таҳдид солаётганини таъкидлаган эди. Сенатор “ички хавф” сифатида Хонобод қишлоғида яшовчи аҳолининг соғлиғи ва экологияга етказилаётган зарарни санаб ўтган бўлса, “ҳар қандай ҳудудда ҳарбий база пайдо бўлса, уни йўқ қилишга қаратилган кучлар ҳам юзага келиши”ни “ташқи хавф” сирасига қўшди.\nСиёсатшунос Камолиддин Раббимов Ўзбекистоннинг АҚШ билан “узоқ муддатли ҳамкорлиги” унча узоққа чўзилмаганини Андижон воқеалари призмасида кўриш кераклигини таъкидлади. Унинг сўзларига кўра, Андижон воқеаларини халқаро комиссия иштирокида текшириш талаби Ўзбекистонни Ғарб давлатлари, жумладан, АҚШдан юз ўгиришга ундаган.


"Омадли тақвим" ўйинининг илк ғолиби аниқланди\n5 апрель, 2019, 16:45\nБугун SPORTS.uz интернет ахборот портали томонидан ташкил этилган "Омадли тақвим" номли ўйинимизнинг иккинчи сони бўлиб ўтди.\nЯхши биласиз, ўйинимизда иштирок этишни истаганлар 1 дан 36 гача бўлган рақамлардан 6 тасини танлаб олиб, R ҳарфи билан танланган рақамларни “Beeline” ва “Ucell” абонентлари 5454 қисқа рақамига, “Uzmobile” абонентлари 1424 қисқа рақамига, “UMS” компанияси фойдаланувчилари эса 77777 қисқа рақамига СМС тарзида жўнатишлари талаб этилар эди.\nҒолиб тасодифий рақамлар генератори орқали аниқлаб олинади. Унга кўра, генератор ўйинимизнинг иккинчи сонида дастлабки рақам сифатида 10 рақамини танлади. Иштирокчиларимиз орасида 5404 нафар абонент мазкур рақамни тўғри топишди.\nГенератор иккинчи рақам сифатида 5 сонини танлади ва мазкур икки рақамни топган иштирокчилар сони кескин даражада пасайди. Учинчи рақам сифатида тасодифий рақамлар генератори 6 сонини танлади. 10,5 ва 6 сонларини тўғри топган иштирокчилар сони 335 тани ташкил этди.\nЭътиборлиси, тўртинчи рақам сифатида генератор 36 ни танлади ва бизда бош соврин - iPhone X смартфонига даъвогарлар сони 14 тани ташкил этди.\nОдатда 13 рақамини омадсизлик, бахтсизлик келтирувчи рақам деб аташади. Амалда ҳам бу ўз исботини топди. Бош соврин учун даъвогарлик қилган 14 иштирокчининг бирортаси генератор танлаган 13 рақамини топа билмади.\nШундай бўлсада, улар орасида геренатор танлаган 31 сонини бир нафар иштирокчимиз тўғри топди. Яхши биласиз, ўйинимиз шартларига 6 та рақамни топган иштирокчига iPhone X, 6 рақамнинг 5 тасини топган абонентларга эса Redmi русумидаги смартфон топширилади.\nИккинчи сонимизда эса тасодифий рақамлар генератори танлаган 10, 5, 6, 36, 13 ва 31 сонларининг бештасини (91) XXX-14-33 рақами эгаси тўғри топиб, Redmi смартфони эгасига айланди.\nМазкур абонент эгасига тез фурсат ичида SPORTS.uz интернет ахборот портали ҳодимлари уланишади. Шу тариқа иккинчи сонимизда "Омадли тақвим" ўйинининг дастлабки ғолиби аниқланди.\nЎйинга оид қолган маълумотларни SPORTS.uz сайти орқали билиб олишингиз мумкин. Қолаверса, доим ушбу сайт ва унинг ижтимоий тармоқлардаги саҳифаларини кузатиб боришингиз даркор. Сабаби ўйинга қўшимча ва ўзгартиришлар, янгиликлардан хабардор бўлиб борасиз.


Обама авторитаризмдан воз кечишга, Эрдўғон Гуланга қарши чора кўришга чақирди\nАҚШ президенти Барак Обама 20 сентябрда жаҳон лидерларини глобал инеграциялашув жараёни курсини "коррекция қилган ҳолда” иқтисодий нотенглик, тоқатсизлик, авторитаризм ва изоляциялашувга сабаб бўлувчи бошқарув моделидан воз кечишга чақирди.\n"Мен Американинг мисоли ноёб, деб ҳисобламайман ", – деди Обама ва халқлари ўз фикрига эга бўлган бошқа мамлакатларни мисол тариқасида келтирди. У собиқ совет блокига кирган Европа мамлакатлари ҳозирги даражасига демократияни ривожлантириш йўлидаги ҳаракатлари туфайли эришишган, деб айтди.\nБМТ Бош Ассамблеяси йиғилишида АҚШ президенти сифатида сўнгги марта чиқиш қилган Барак Обама Россия “ўзининг унутилган шуҳратини” куч ишлатиш йўли билан қайтаришга ҳаракат қилаётганини таъкидлаб, Москванинг қўшни давлатлар ички ишларига аралашиши Россияни обрўсизлантиришидан огоҳлантирди.\nОбама нутқи давомида глобализация ортидан ҳукуматларнинг қатор ижтимоий ва иқтисодий муаммоларга панжа ортидан қарагани натижасида тараққиёт хавф остида қолмоқда, деб ҳисоблашини билдирди.\n20 сентябрь куни БМТ Бош Ассамблеяси йиғилишида чиқиш қилган Туркия президенти Режаб Тоййип Эрдўғон эса, жаҳон давлатлари етакчиларини маркази АҚШда бўлган “террот тармоғига” қарши чора кўришга чорлади.\nЭрдўғон “барча дўстларимизни ўз хавфсизликлари ҳамда давлатлари келажаги учун тезкорлик билан гуланчилар террор ташкилотига қарши тегишли чора кўришга чақирамиз”, деди.\nТуркия расмийлари дин пешвоси Фатҳуллоҳ Гуланни июль ойида содир этилган давлат тўнтариши уринишида айблаб келади. Мўътадил қарашларга эга Гулан эса бу айбловларни рад этиб келади.\nАҚШ расмийлари ҳозирча Гуланни экстрадиция қилишдан бош тортмоқда. Гулан бошида Эрдўғоннинг яқин ҳамкори бўлган.\nГулан ташкилотлари дунёдаги бир неча давлатда мактаб ва диний бўлмаган ширкатларга эгалик қилади. Эрдўғон Гулан бошқа давлатлар хавфсизлигига қандай таҳдид солишини очиқламади.\nЭрдўғон яна ой бошида Туркиянинг Сурия шимолига кириб боргани “умидсизликка тушиб қолган ҳудудда тинчлик, мувозанат ҳамда барқарорлик ўрнатганини” таъкидлади.\nТуркия президенти Европа Иттифоқини Туркия аъзолиги масаласи бўйича берган ваъдалари устидан чиқмагани учун танқид қилди. Европа Иттифоқи ва Туркия Анқара томонидан Европага йўл олган қочқинлар сонининг озайтирилиш эвазига Туркиянинг аъзо давлатлар сафига қўшилишини тезлатишга келишиб олган эди.


Хитой авиакомпанияси Урумчи-Тошкент карго қатновини бошлади\n20 январ 2021, Тошкент вақти: 19:18\nЖорий йилнинг 6 ойи давомида Урумчи аэропортидан хорижга 73500 тонна юк жўнатилган.\nХитой ахборот агентликларининг хабар қилишича¸ 15 июлдан бошлаб Урумчи-Тошкент йўналишида янги карго парвозлари йўлга қўйилган.\n“Жанубий Гуанчжоу ва шарқий Йиву (Yiwu) шаҳарларида ишлаб чиқарилган кийим-кечак ва электроника маҳсулотлари ортилган карго самолëти душанба куни соат 4:00 p.m. да Тошкентга учиб кетди. Қайтишда бу самолëт Хитойга қишлоқ хўжалик маҳсулотлари ортиб келади”¸ деган маҳаллий авиакомпания бош менежери Ren Fei Хитой матбуотига.\nХабарларда¸ маҳаллий авикомпания номи тилга олинмаган.\nУч соатлик Урумчи-Тошкент карго парвозларининг ҳафтасига 5 мартадан 7 мартагача учиши режаланган.\nУрумчидан Тошкентгача поезд ва юк машиналари орқали юк ташиш¸ Синхуа агентлигининг ëзишича¸ 12 кунгача чўзилади.\nАйтилишича¸ ҳозирда Шинжон минтақасидан тўртта халқаро карго рейси амалга оширмоқда.\nТошкентдан ташқари бу минтақадан Бельгия¸ Қирғизистон ва Қозоғистонга юк самолëтлари парвози йўлга қўйилган.\n2019 йилнинг биринчи ярим йили давомида Урумчи аэропортидан хорижга жами 73 минг 500 тонна юк юборилган ва бу ўтган йилгига нисбатан қарийб 12 фоизга кўпдир.